title: Εκτελεστικός κανονισμός (ΕΕ) 2017/1932 της Επιτροπής, της 23ης Οκτωβρίου 2017, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας

text:
               24.10.2017

               EL

               Επίσημη Εφημερίδα της Ευρωπαϊκής Ένωσης

               L 273/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1932 ΤΗΣ ΕΠΙΤΡΟΠΉΣ
   της 23ης Οκτωβρίου 2017
   για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (ο «βασικός κανονισμός»), και ιδίως το άρθρο 11 παράγραφος 3,
   Εκτιμώντας τα ακόλουθα:
   1.   ΤΑ ΙΣΧΥΟΝΤΑ ΜΕΤΡΑ

               (1)

               Με τον εκτελεστικό κανονισμό (ΕΕ) αριθ. 412/2013 του Συμβουλίου (2) (ο «αρχικός κανονισμός»), το Συμβούλιο επέβαλε οριστικό δασμό αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (η «ΛΔΚ» ή η «οικεία χώρα»). Η έρευνα που είχε ως αποτέλεσμα την έκδοση του ανωτέρω κανονισμού χρησιμοποίησε ως περίοδο έρευνας το διάστημα από την 1η Ιανουαρίου 2011 έως την 31η Δεκεμβρίου 2011 (η «αρχική έρευνα»).

         2.   Η ΠΑΡΟΥΣΑ ΕΡΕΥΝΑ

   2.1.   Διαδικασία

               (2)

               Κατόπιν αίτησης που υποβλήθηκε από τον όμιλο Kyocera Fineceramics (ο «αιτών» ή η «Kyocera»), η Επιτροπή ανήγγειλε με ανακοίνωση (η «ανακοίνωση για την έναρξη διαδικασίας») που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3) την έναρξη μερικής ενδιάμεσης επανεξέτασης βάσει του άρθρου 11 παράγραφος 3 του βασικού κανονισμού. Ο όμιλος περιλαμβάνει την Dongguan Shilong Kyocera Co. Ltd., η οποία είναι παραγωγός-εξαγωγέας στη ΛΔΚ. Η επανεξέταση περιορίστηκε στην εξέταση του φάσματος προϊόντων όσον αφορά τη διευκρίνιση κατά πόσον ορισμένοι τύποι προϊόντων (συγκεκριμένα, οι κεραμικές συσκευές κοπής σε φέτες, οι κεραμικοί τρίφτες, τα κεραμικά ψαλίδια, οι κεραμικοί αποξέστες, οι κεραμικές συσκευές ακονίσματος και οι κεραμικοί μύλοι καφέ —συλλογικά οι «οικείοι τύποι προϊόντων») εμπίπτουν στο πεδίο εφαρμογής των μέτρων αντιντάμπινγκ που εφαρμόζονται στις εισαγωγές επιτραπέζιων σκευών από κεραμευτική ύλη με καταγωγή από την οικεία χώρα.

               (3)

               Η Επιτροπή ενημέρωσε επισήμως όλα τα μέρη που είχαν συνεργαστεί στην αρχική έρευνα, καθώς και τις αρχές της ΛΔΚ σχετικά με την έναρξη της διαδικασίας. Στα ενδιαφερόμενα μέρη παρασχέθηκε η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας.

               (4)

               Η Επιτροπή απέστειλε ερωτηματολόγιο στον αιτούντα. Επιπλέον, τα μέρη που είχαν συνεργαστεί στην αρχική έρευνα κλήθηκαν να σχολιάσουν τυχόν διαφορές μεταξύ του υπό επανεξέταση προϊόντος, όπως ορίζεται στην αιτιολογική σκέψη (8), και των οικείων τύπων προϊόντων όσον αφορά τα βασικά φυσικά, τεχνικά και χημικά χαρακτηριστικά τους, τις διαδικασίες παραγωγής τους, τις τελικές χρήσεις τους ή οποιεσδήποτε άλλες πτυχές τους (εφόσον υπάρχουν).

               (5)

               Η Kyocera υπέβαλε απάντηση στο ερωτηματολόγιο, καθώς και παρατηρήσεις επί της ουσίας της επανεξέτασης. Ένας Ιταλός διανομέας δήλωσε ότι οι οικείοι τύποι προϊόντων αντιπροσωπεύουν πολύ μικρό μέρος της σειράς προϊόντων που εμπορεύεται. Δεκαοκτώ εταιρείες (δύο εισαγωγείς στην Ιταλία και 16 εταιρείες στη ΛΔΚ) απάντησαν ότι δεν εμπορεύονται τους οικείους τύπους προϊόντων. Ο καταγγέλλων στην αρχική έρευνα παρουσιάστηκε, αλλά δεν υπέβαλε παρατηρήσεις.

               (6)

               Η Επιτροπή αναζήτησε και επαλήθευσε όλες τις πληροφορίες που κρίθηκαν αναγκαίες προς τον σκοπό της αξιολόγησης του κατά πόσον υπάρχει ανάγκη για αποσαφήνιση/τροποποίηση του πεδίου εφαρμογής των ισχυόντων μέτρων αντιντάμπινγκ.

               (7)

               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων εξήχθησαν τα παρόντα συμπεράσματα. Σύμφωνα με το άρθρο 20 παράγραφος 5 του βασικού κανονισμού, δόθηκε στα ενδιαφερόμενα μέρη προθεσμία εντός της οποίας μπορούσαν να υποβάλουν τις παρατηρήσεις τους μετά την αποκάλυψη των στοιχείων. Πέραν του αιτούντος (ο οποίος εξέφρασε την ικανοποίησή του για το κείμενο), κανένα από τα ενδιαφερόμενα μέρη δεν υπέβαλε προφορικές ή γραπτές παρατηρήσεις.

         2.2.   Το υπό επανεξέταση προϊόν

               (8)

               Το υπό επανεξέταση προϊόν είναι το υπό εξέταση προϊόν όπως ορίζεται στον αρχικό κανονισμό, δηλαδή τα επιτραπέζια σκεύη από κεραμευτική ύλη, εκτός από τα κεραμικά μαχαίρια, τους κεραμικούς μύλους αρτυμάτων ή μπαχαρικών και τα κεραμικά αλεστικά εξαρτήματά τους, τους κεραμικούς αποφλοιωτές, τις κεραμικές συσκευές ακονίσματος μαχαιριών και τις κεραμικές πλάκες ψησίματος από κορδιερίτη για το ψήσιμο πίτσας ή άρτου (το «υπό επανεξέταση προϊόν»), που επί του παρόντος εμπίπτουν στους κωδικούς ΣΟ ex 6911 10 00, ex 6912 00 21, ex 6912 00 23, ex 6912 00 25 και ex 6912 00 29 (κωδικοί TARIC 6911100090, 6912002111, 6912002191, 6912002310, 6912002510 και 6912002910), καταγωγής Λαϊκής Δημοκρατίας της Κίνας.

         2.3.   Αποτελέσματα της έρευνας

   2.3.1.   Εισαγωγή και μεθοδολογία

               (9)

               Με βάση τα σχετικά στατιστικά στοιχεία που συλλέχθηκαν σύμφωνα με το άρθρο 14 παράγραφος 6 του βασικού κανονισμού, στην αγορά της Ένωσης εισέρχονται κάθε χρόνο περίπου 350 000 τόνοι κινεζικών επιτραπέζιων σκευών από κεραμευτική ύλη.

               (10)

               Κατά την Kyocera, οι οικείοι τύποι προϊόντων έχουν διαφορετική διαδικασία παραγωγής, διαφορετικές τελικές χρήσεις, διαφορετικό σχεδιασμό και διαφορετικά φυσικά χαρακτηριστικά από το υπό επανεξέταση προϊόν. Στη βάση αυτή, η Kyocera ισχυρίστηκε ότι, όπως συνέβη στην αρχική έρευνα για τα κεραμικά μαχαίρια και άλλους τύπους προϊόντων, οι οικείοι τύποι προϊόντων επίσης θα πρέπει να εξαιρεθούν από τα μέτρα αντιντάμπινγκ.

               (11)

               Βάσει των διαδικασιών παραγωγής και/ή των καταλόγων τους, οι συνεργαζόμενοι παραγωγοί του δείγματος στην Ένωση και τη ΛΔΚ και ο παραγωγός της ανάλογης χώρας στη Βραζιλία που συμπεριλήφθηκαν στην αρχική έρευνα δεν παρήγαν τους οικείους τύπους προϊόντων. Το συμπέρασμα αυτό ενισχύθηκε επιπλέον από τη δήλωση των 16 εταιρειών (συνεργαζόμενων παραγωγών-εξαγωγέων του υπό εξέταση προϊόντος στη ΛΔΚ στην αρχική έρευνα) και των δύο εισαγωγέων στην Ιταλία που αναφέρονται στην αιτιολογική σκέψη (5). Επομένως, τα στοιχεία και οι πληροφορίες που χρησιμοποιήθηκαν και παρουσιάστηκαν στον αρχικό κανονισμό δεν περιλάμβαναν στοιχεία σχετικά με τους οικείους τύπους προϊόντων.

               (12)

               Η Επιτροπή εξέτασε κατά πόσον οι οικείοι τύποι προϊόντων διέφεραν από τους άλλους τύπους επιτραπέζιων σκευών από κεραμευτική ύλη που επί του παρόντος υπόκεινται σε μέτρα με βάση i) τα φυσικά, τεχνικά και χημικά χαρακτηριστικά τους, ii) τις διαδικασίες παραγωγής τους, και iii) τις συνήθεις τελικές χρήσεις και την εναλλαξιμότητά τους.

         2.3.2.   Βασικά φυσικά, τεχνικά και χημικά χαρακτηριστικά

               (13)

               Τα επιτραπέζια σκεύη από κεραμευτική ύλη, όπως ορίζονται στον αρχικό κανονισμό, είναι κατασκευασμένα από «παραδοσιακές κεραμευτικές ύλες», δηλαδή από πορσελάνη, από κοινή γη, από ψαμμίτη (ψευδοπορσελάνη), από φαγεντιανή γη ή απομίμηση πορσελάνης, ή από άλλες ύλες, που τους προσδίδουν αντοχή 1 000 kg/m2~ 1 200 kg/m2.

               (14)

               Οι οικείοι τύποι προϊόντων περιλαμβάνουν ένα κινούμενο μέρος (για κοπή, άλεση ή ακόνισμα) και ένα μη κινούμενο μέρος (για τον χειρισμό τους). Το κινούμενο μέρος είναι κατασκευασμένο από προηγμένα κεραμευτικά υλικά.

               (15)

               Τα προηγμένα κεραμευτικά είδη αναπτύσσονται με διαδικασίες υψηλής τεχνολογίας, ώστε να μπορούν να χρησιμοποιηθούν ως βιομηχανικά υλικά. Είναι ανθεκτικά στη θερμότητα και στη φθορά και περιλαμβάνουν μονωτικό υλικό. Η αντοχή τους ανέρχεται σε 10 000 kg/m2 ~ 12 000 kg/m2.

               (16)

               Οι κύριες πρώτες ύλες των παραδοσιακών κεραμευτικών ειδών περιλαμβάνουν ανόργανα άλατα όπως καολίνη, άστριο και χαλαζία. Η κύρια πρώτη ύλη των προηγμένων κεραμευτικών ειδών είναι είτε το οξείδιο του ζιρκονίου είτε το οξείδιο του αργιλίου.

               (17)

               Λόγω του ιδιαίτερου σχεδιασμού και των φυσικών χαρακτηριστικών τους, τα επιτραπέζια σκεύη από κεραμευτική ύλη όπως ορίζονται στον αρχικό κανονισμό συνίστανται κυρίως από είδη με σκοπό τη συγκράτηση τροφίμων. Λόγω του ιδιαίτερου σχεδιασμού και των φυσικών χαρακτηριστικών τους (σχήμα και σκληρότητα), οι οικείοι τύποι προϊόντων έχουν ως σκοπό την κοπή (τεμαχίων) τροφίμων με διάφορους τρόπους, συμπεριλαμβανομένων, για παράδειγμα, της άλεσης και, όπως συμβαίνει στην περίπτωση των κεραμικών συσκευών ακονίσματος, του ακονίσματος ορισμένων εργαλείων.

         2.3.3.   Διαδικασία παραγωγής

               (18)

               Η έρευνα επανεξέτασης κατέδειξε ότι γραμμή παραγωγής που χρησιμοποιείται για την παραγωγή παραδοσιακών κεραμευτικών ειδών δεν είναι κατάλληλη για την παραγωγή προηγμένων κεραμευτικών ειδών. Κατά κανόνα, η διαδικασία παραγωγής παραδοσιακών κεραμευτικών ειδών επιβάλλει την προσθήκη νερού στην πρώτη ύλη για να δημιουργηθεί άργιλος ή μπαρμποτίνα, στη συνέχεια τη μορφοποίηση του προϊόντος και στο τέλος το ψήσιμο του προϊόντος σε συμβατικό κλίβανο σε θερμοκρασία 1 000 °C — 1 250 °C. Αντιθέτως, τα κινούμενα μέρη των οικείων τύπων προϊόντων κατασκευάζονται με την τοποθέτηση καθαρής κεραμικής κόνεως σε καλούπι, στο οποίο εφαρμόζεται υψηλή πίεση για τη στερεοποίηση της κόνεως στο επιθυμητό σχήμα. Το υλικό υποβάλλεται σε ψήσιμο και πυροσυσσωμάτωση σε κλίβανο υπό αυστηρά ελεγχόμενες θερμοκρασίες (η θερμοκρασία ψησίματος ανέρχεται στους 1 400 °C).

         2.3.4.   Συνήθεις τελικές χρήσεις και εναλλαξιμότητα

               (19)

               Όπως επισημαίνεται στην αιτιολογική σκέψη 17, οι οικείοι τύποι προϊόντων δεν έχουν ως σκοπό τη συγκράτηση τροφίμων, η οποία αποτελεί τη συνήθη τελική χρήση του υπό εξέταση προϊόντος, όπως αυτό ορίζεται στον αρχικό κανονισμό.

               (20)

               Η έρευνα επανεξέτασης κατέδειξε ότι δεν υφίσταται εναλλαξιμότητα μεταξύ οποιασδήποτε από τις κατηγορίες του υπό επανεξέταση προϊόντος και των οικείων τύπων προϊόντων.

         2.4.   Συμπέρασμα σχετικά με το φάσμα προϊόντων

               (21)

               Η έρευνα επανεξέτασης κατέδειξε ότι, λόγω των διαφορετικών φυσικών, τεχνικών και χημικών χαρακτηριστικών τους, των διαφορετικών τελικών χρήσεών τους και των διαφορετικών διαδικασιών παραγωγής τους, οι οικείοι τύποι προϊόντων δεν εμπίπτουν στο φάσμα των προϊόντων που υπόκεινται στα ισχύοντα μέτρα αντιντάμπινγκ.

               (22)

               Επομένως, κρίνεται σκόπιμο να αποσαφηνιστεί ότι οι κεραμικές συσκευές κοπής σε φέτες, οι κεραμικοί τρίφτες, τα κεραμικά ψαλίδια, οι κεραμικοί αποξέστες, οι κεραμικές συσκευές ακονίσματος και οι κεραμικοί μύλοι καφέ δεν εμπίπτουν στο φάσμα των προϊόντων που υπόκεινται σε μέτρα αντιντάμπινγκ.

               (23)

               Ενόψει των ανωτέρω, κρίνεται σκόπιμο να τροποποιηθεί ο αρχικός κανονισμός, ούτως ώστε να αποσαφηνιστεί ο ορισμός του προϊόντος.

               (24)

               Τα ενδιαφερόμενα μέρη ενημερώθηκαν σχετικά με τα συμπεράσματα της έρευνας επανεξέτασης.

         2.5.   Αναδρομική εφαρμογή

               (25)

               Με την ανακοίνωση για την έναρξη διαδικασίας, τα ενδιαφερόμενα μέρη κλήθηκαν να γνωστοποιήσουν τις απόψεις τους σχετικά με το ενδεχόμενο αναδρομικής εφαρμογής κάθε κανονισμού που τυχόν θα προέκυπτε από την εν λόγω επανεξέταση. Με την εξαίρεση του αιτούντος, κανένα μέρος δεν υπέβαλε οποιεσδήποτε παρατηρήσεις ως προς το ζήτημα αυτό.

               (26)

               Δεδομένου του ότι η τρέχουσα έρευνα επανεξέτασης περιορίστηκε στην αποσαφήνιση του φάσματος των καλυπτόμενων προϊόντων, καθώς και του ότι οι οικείοι τύποι προϊόντων δεν καλύπτονταν από την αρχική έρευνα και το επακόλουθο μέτρο αντιντάμπινγκ, κρίνεται σκόπιμο να εφαρμοσθούν τα συμπεράσματα της παρούσας επανεξέτασης από την ημερομηνία της έναρξης ισχύος του αρχικού κανονισμού, συμπεριλαμβανομένων των τυχόν εισαγωγών στις οποίες επιβλήθηκαν προσωρινοί δασμοί κατά το διάστημα από τις 16 Νοεμβρίου 2012 έως τις 16 Μαΐου 2013. Η Επιτροπή δεν έχει διαπιστώσει επιτακτικό λόγο για τη μη εφαρμογή της αναδρομικής αυτής διάταξης.

               (27)

               Συνεπώς, για τα προϊόντα που δεν καλύπτονται από το άρθρο 1 παράγραφος 1 του εκτελεστικού κανονισμού (ΕΕ) αριθ. 412/2013, όπως τροποποιείται με τον παρόντα κανονισμό, οι οριστικοί δασμοί αντιντάμπινγκ που έχουν πληρωθεί ή καταλογιστεί σύμφωνα με το άρθρο 1 παράγραφος 1 του κανονισμού και οι προσωρινοί δασμοί αντιντάμπινγκ που έχουν εισπραχθεί οριστικά σύμφωνα με το άρθρο 2 του ίδιου κανονισμού θα πρέπει να επιστραφούν ή να διαγραφούν.

               (28)

               Για την επιστροφή ή τη διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την εφαρμοστέα τελωνειακή νομοθεσία.

               (29)

               Η παρούσα επανεξέταση δεν επηρεάζει την ημερομηνία λήξης του εκτελεστικού κανονισμού (ΕΕ) αριθ. 412/2013, σύμφωνα με το άρθρο 11 παράγραφος 2 του βασικού κανονισμού.

               (30)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 1 παράγραφος 1 του εκτελεστικού κανονισμού (ΕΕ) αριθ. 412/2013 αντικαθίσταται από το ακόλουθο κείμενο:

      «1.   Επιβάλλεται οριστικός δασμός αντιντάμπινγκ στις εισαγωγές επιτραπέζιων σκευών από κεραμευτική ύλη που επί του παρόντος εμπίπτουν στους κωδικούς ΣΟ ex 6911 10 00, ex 6912 00 21, ex 6912 00 23, ex 6912 00 25 και ex 6912 00 29 (κωδικοί TARIC 6911100090, 6912002111, 6912002191, 6912002310, 6912002510 και 6912002910) καταγωγής Λαϊκής Δημοκρατίας της Κίνας.
      Εξαιρούνται τα εξής προϊόντα:

                  —

                  οι κεραμικοί μύλων αρτυμάτων ή μπαχαρικών και τα κεραμικά αλεστικά εξαρτήματά τους,

                  —

                  οι κεραμικοί μύλοι καφέ,

                  —

                  οι κεραμικές συσκευές ακονίσματος μαχαιριών,

                  —

                  οι κεραμικές συσκευές ακονίσματος,

                  —

                  τα κεραμικά εργαλεία κουζίνας που χρησιμοποιούνται για κοπή, άλεση, τρίψιμο, κοπή σε φέτες, απόξεση και αποφλοίωση, και

                  —

                  οι κεραμικές πλάκες ψησίματος από κορδιερίτη για το ψήσιμο πίτσας ή άρτου.».

   Άρθρο 2
   Όσον αφορά τα προϊόντα που δεν καλύπτονται από το άρθρο 1 παράγραφος 1 του εκτελεστικού κανονισμού (ΕΕ) αριθ. 412/2013, όπως τροποποιείται με τον παρόντα κανονισμό, οι οριστικοί δασμοί αντιντάμπινγκ που καταβλήθηκαν ή καταλογίστηκαν σύμφωνα με το άρθρο 1 παράγραφος 1 του εκτελεστικού κανονισμού (ΕΕ) αριθ. 412/2013 στην αρχική του μορφή και οι προσωρινοί δασμοί αντιντάμπινγκ που εισπράχθηκαν οριστικά σύμφωνα με το άρθρο 2 του ίδιου κανονισμού επιστρέφονται ή διαγράφονται.
   Για την επιστροφή και τη διαγραφή υποβάλλεται αίτηση στις εθνικές τελωνειακές αρχές σύμφωνα με την εφαρμοστέα τελωνειακή νομοθεσία.
   Αν η προθεσμία των τριών ετών που προβλέπεται στο άρθρο 121 παράγραφος 1 στοιχείο α) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (4) εκπνεύσει πριν ή κατά την ημερομηνία δημοσίευσης του παρόντος κανονισμού, ή αν εκπνεύσει εντός έξι μηνών από την εν λόγω ημερομηνία, παρατείνεται για διάστημα έξι μηνών από την ημερομηνία δημοσίευσης του παρόντος κανονισμού βάσει του άρθρου 121 παράγραφος 1 δεύτερο εδάφιο του κανονισμού (ΕΕ) αριθ. 952/2013.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 16 Νοεμβρίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Οκτωβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  ΕΕ L 131 της 15.5.2013, σ. 1.

      (3)  ΕΕ C 117 της 12.4.2017, σ. 12.

      (4)  ΕΕ L 269 της 10.10.2013, σ. 1.


title: Εκτελεστικός κανονισμός (ΕΕ) αριθ. 366/2012 της Επιτροπής, της 27ης Απριλίου 2012 , για τροποποίηση του εκτελεστικού κανονισμού (ΕΕ) αριθ. 543/2011 όσον αφορά την ποσότητα ενεργοποίησης των πρόσθετων δασμών για τα αγγούρια και τα κεράσια, εκτός από τα βύσσινα

text:
               28.4.2012

               EL

               Επίσημη Εφημερίδα της Ευρωπαϊκής Ένωσης

               L 116/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 366/2012 ΤΗΣ ΕΠΙΤΡΟΠΉΣ
   της 27ης Απριλίου 2012
   για τροποποίηση του εκτελεστικού κανονισμού (ΕΕ) αριθ. 543/2011 όσον αφορά την ποσότητα ενεργοποίησης των πρόσθετων δασμών για τα αγγούρια και τα κεράσια, εκτός από τα βύσσινα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 143 στοιχείο β), σε συνδυασμό με το άρθρο 4,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2) προβλέπει την επιτήρηση των εισαγωγών των προϊόντων που απαριθμούνται στο παράρτημα XVIII. Η επιτήρηση αυτή διενεργείται σύμφωνα με τους κανόνες που ορίζονται στο άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3).

               (2)

               Για τους σκοπούς του άρθρου 5 παράγραφος 4 της συμφωνίας για τη γεωργία (4), η οποία συνήφθη στο πλαίσιο των πολυμερών εμπορικών διαπραγματεύσεων του Γύρου της Ουρουγουάης και βάσει των τελευταίων διαθέσιμων στοιχείων για το 2009, 2010 και 2011, πρέπει να προσαρμοστεί η ποσότητα ενεργοποίησης των πρόσθετων δασμών για τα αγγούρια από την 1η Μαΐου και για τα κεράσια, εκτός από τα βύσσινα, από την 21η Μαΐου 2012.

               (3)

               Συνεπώς, θα πρέπει να τροποποιηθεί ο εκτελεστικός κανονισμός (ΕΕ) αριθ. 543/2011 αναλόγως.

               (4)

               Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVIII του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Απριλίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      (3)  ΕΕ L 253 της 11.10.1993, σ. 1.

      (4)  ΕΕ L 336 της 23.12.1994, σ. 22.

      ΠΑΡΑΡΤΗΜΑ

            «ΠΑΡΑΡΤΗΜΑ XVIII
            ΠΡΟΣΘΕΤΟΙ ΕΙΣΑΓΩΓΙΚΟΙ ΔΑΣΜΟΙ: ΤΙΤΛΟΣ IV ΚΕΦΑΛΑΙΟ I ΤΜΗΜΑ 2
            Με την επιφύλαξη των κανόνων για την ερμηνεία της συνδυασμένης ονοματολογίας, η διατύπωση της περιγραφής των εμπορευμάτων θεωρείται ότι έχει μόνον ενδεικτική αξία. Το πεδίο εφαρμογής των πρόσθετων δασμών προσδιορίζεται, στο πλαίσιο του παρόντος παραρτήματος, από τους κωδικούς ΣΟ, που ισχύουν κατά τον χρόνο έκδοσης του παρόντος κανονισμού.

                        Αύξων αριθμός

                        Κωδικός ΣΟ

                        Περιγραφή εμπορευμάτων

                        Περίοδος εφαρμογής

                        Ποσότητα ενεργοποίησης
                        (σε τόνους)

                        78.0015

                        0702 00 00

                        Ντομάτες

                        Από 1η Οκτωβρίου έως 31 Μαΐου

                        481 762

                        78.0020

                        Από 1η Ιουνίου έως 30 Σεπτεμβρίου

                        44 251

                        78.0065

                        0707 00 05

                        Αγγούρια

                        Από 1η Μαΐου έως 31 Οκτωβρίου

                        13 402

                        78.0075

                        Από 1η Νοεμβρίου έως 30 Απριλίου

                        18 306

                        78.0085

                        0709 91 00

                        Αγκινάρες

                        Από 1η Νοεμβρίου έως 30 Ιουνίου

                        11 620

                        78.0100

                        0709 93 10

                        Κολοκύθια

                        Από 1η Ιανουαρίου έως 31 Δεκεμβρίου

                        54 760

                        78.0110

                        0805 10 20

                        Πορτοκάλια

                        Από 1η Δεκεμβρίου έως 31 Μαΐου

                        292 760

                        78.0120

                        0805 20 10

                        Κλημεντίνες

                        Από 1η Νοεμβρίου έως τέλος Φεβρουαρίου

                        85 392

                        78.0130

                        0805 20 30
                        0805 20 50
                        0805 20 70
                        0805 20 90

                        Μανταρίνια (στα οποία περιλαμβάνονται και τα tangerines και σατσούμα)· wilkings και παρόμοια υβρίδια εσπεριδοειδών

                        Από 1η Νοεμβρίου έως τέλος Φεβρουαρίου

                        99 128

                        78.0155

                        0805 50 10

                        Λεμόνια

                        Από 1η Ιουνίου έως 31 Δεκεμβρίου

                        340 920

                        78.0160

                        Από 1η Ιανουαρίου έως 31 Μαΐου

                        90 108

                        78.0170

                        0806 10 10

                        Επιτραπέζια σταφύλια

                        Από 21η Ιουλίου έως 20 Νοεμβρίου

                        80 588

                        78.0175

                        0808 10 80

                        Μήλα

                        Από 1η Ιανουαρίου έως 31 Αυγούστου

                        701 247

                        78.0180

                        Από 1η Σεπτεμβρίου έως 31 Δεκεμβρίου

                        64 981

                        78.0220

                        0808 30 90

                        Αχλάδια

                        Από 1η Ιανουαρίου έως 30 Απριλίου

                        230 148

                        78.0235

                        Από 1η Ιουλίου έως 31 Δεκεμβρίου

                        35 573

                        78.0250

                        0809 10 00

                        Βερίκοκα

                        Από 1η Ιουνίου έως 31 Ιουλίου

                        5 794

                        78.0265

                        0809 29 00

                        Κεράσια, εκτός από τα βύσσινα

                        Από 21η Μαΐου έως 10 Αυγούστου

                        59 061

                        78.0270

                        0809 30

                        Ροδάκινα, (στα οποία περιλαμβάνονται τα brugnons και τα νεκταρίνια)

                        Από 11η Ιουνίου έως 30 Σεπτεμβρίου

                        5 613

                        78.0280

                        0809 40 05

                        Δαμάσκηνα

                        Από 11η Ιουνίου έως 30 Σεπτεμβρίου

                        10 293»


title: Εκτελεστικός κανονισμός (ΕΕ) αριθ. 1064/2010 του Συμβουλίου, της 17ης Νοεμβρίου 2010 , για την περάτωση της μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας

text:
               20.11.2010

               EL

               Επίσημη Εφημερίδα της Ευρωπαϊκής Ένωσης

               L 304/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1064/2010 ΤΟΥ ΣΥΜΒΟΥΛΊΟΥ
   της 17ης Νοεμβρίου 2010
   για την περάτωση της μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός αντιντάμπινγκ»), και ιδίως το άρθρο 11 παράγραφοι 3 και 5,
   τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2) («ο βασικός κανονισμός κατά των επιδοτήσεων»), και ιδίως το άρθρο 19 και το άρθρο 22 παράγραφος 1 πρώτη πρόταση,
   την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   1.   ΙΣΧΥΟΝΤΑ ΜΕΤΡΑ

   1.1.   Προηγούμενες έρευνες και ισχύοντα αντισταθμιστικά μέτρα

               (1)

               Τον Δεκέμβριο του 1999, με τον κανονισμό (ΕΚ) αριθ. 2597/1999 (3), το Συμβούλιο επέβαλε οριστικό αντισταθμιστικό δασμό στις εισαγωγές ταινιών τερεφθαλικού πολυαιθυλενίου (ΡΕΤ) («το υπό εξέταση προϊόν») καταγωγής Ινδίας. Η έρευνα που κατέληξε στην έκδοση του συγκεκριμένου κανονισμού αναφέρεται εφεξής ως η «αρχική έρευνα κατά των επιδοτήσεων». Τα μέτρα είχαν τη μορφή αντισταθμιστικού δασμού κατ’ αξίαν που κυμαινόταν μεταξύ 3,8 % και 19,1 % και ο οποίος επιβλήθηκε στις εισαγωγές από εξαγωγείς που κατονομάζονται ατομικά, ενώ επιβλήθηκε δασμός 19,1 % στις εισαγωγές από όλες τις άλλες εταιρείες. Η αρχική κατά των επιδοτήσεων έρευνα κάλυψε την περίοδο από την 1η Οκτωβρίου 1997 έως τις 30 Σεπτεμβρίου 1998.

               (2)

               Τον Μάρτιο του 2006 το Συμβούλιο, με τον κανονισμό (ΕΚ) αριθ. 367/2006 (4), ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 του βασικού κανονισμού κατά των επιδοτήσεων, διατήρησε τον οριστικό αντισταθμιστικό δασμό που επιβλήθηκε με τον κανονισμό (ΕΚ) αριθ. 2597/1999 στις εισαγωγές ταινιών PET καταγωγής Ινδίας. Η έρευνα επανεξέτασης κάλυψε την περίοδο από την 1η Οκτωβρίου 2003 έως τις 30 Σεπτεμβρίου 2004.

               (3)

               Τον Αύγουστο του 2006, με τον κανονισμό (ΕΚ) αριθ. 1288/2006 (5), κατόπιν μερικής ενδιάμεσης επανεξέτασης σχετικά με την επιδότηση ενός Ινδού παραγωγού ταινιών PET, της εταιρείας Garware Polyester Limited («Garware»), το Συμβούλιο τροποποίησε τον οριστικό αντισταθμιστικό δασμό που επιβλήθηκε στην Garware βάσει του κανονισμού (ΕΚ) αριθ. 367/2006.

               (4)

               Τον Σεπτέμβριο του 2007, με τον κανονισμό (ΕΚ) αριθ. 1124/2007 (6), κατόπιν μερικής ενδιάμεσης επανεξέτασης σχετικά με την επιδότηση ενός άλλου Ινδού παραγωγού ταινιών PET, της εταιρείας Jindal Poly Films Limited («Jindal»), γνωστής προηγουμένως ως Jindal Polyester Ltd, το Συμβούλιο τροποποίησε τον οριστικό αντισταθμιστικό δασμό που επιβλήθηκε στην Jindal βάσει του κανονισμού (ΕΚ) αριθ. 367/2006.

               (5)

               Τον Ιανουάριο του 2009, με τον κανονισμό (ΕΚ) αριθ. 15/2009 (7), κατόπιν μερικής ενδιάμεσης επανεξέτασης την οποία κίνησε με δική της πρωτοβουλία η Επιτροπή σχετικά με την επιδότηση πέντε Ινδών παραγωγών ταινιών PET, το Συμβούλιο τροποποίησε τον οριστικό αντισταθμιστικό δασμό που επιβλήθηκε στις εν λόγω εταιρείες βάσει του κανονισμού (ΕΚ) αριθ. 367/2006.

               (6)

               Τον Ιούνιο του 2010, με τον κανονισμό (ΕΕ) αριθ. 579/2010 (8), κατόπιν μερικής ενδιάμεσης επανεξέτασης σχετικά με την επιδότηση της Jindal, το Συμβούλιο τροποποίησε τον οριστικό αντισταθμιστικό δασμό που επιβλήθηκε στην Jindal βάσει του κανονισμού (ΕΚ) αριθ. 367/2006.

         1.2.   Προηγούμενες έρευνες και ισχύοντα μέτρα αντιντάμπινγκ

               (7)

               Τον Αύγουστο του 2001, με τον κανονισμό (ΕΚ) αριθ. 1676/2001 (9), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Η έρευνα που κατέληξε στην έκδοση του συγκεκριμένου κανονισμού αναφέρεται εφεξής ως η «αρχική έρευνα αντιντάμπινγκ». Τα μέτρα αποτελούνταν από έναν κατ’ αξίαν δασμό αντιντάμπινγκ που κυμαινόταν μεταξύ 0 % και 62,6 % και επιβαλλόταν στις εισαγωγές από παραγωγούς-εξαγωγείς κατονομαζόμενους ατομικά, ενώ επιβλήθηκε δασμός 53,3 % στις εισαγωγές από όλες τις άλλες εταιρείες.

               (8)

               Τον Μάρτιο του 2006, με τον κανονισμό (ΕΚ) αριθ. 366/2006 (10), το Συμβούλιο τροποποίησε τα μέτρα που επιβλήθηκαν με τον κανονισμό (ΕΚ) αριθ. 1676/2001. Ο δασμός αντιντάμπινγκ που επιβλήθηκε κυμάνθηκε μεταξύ 0 % και 18 %, αφού ελήφθησαν υπόψη τα πορίσματα της επανεξέτασης ενόψει της λήξης ισχύος των οριστικών αντισταθμιστικών δασμών που διεξήχθη βάσει του κανονισμού (ΕΚ) αριθ. 367/2006.

               (9)

               Τον Αύγουστο του 2006, με τον κανονισμό (ΕΚ) αριθ. 1288/2006, κατόπιν ενδιάμεσης επανεξέτασης σχετικά με την επιδότηση ενός Ινδού παραγωγού ταινιών PET, της εταιρείας Garware, το Συμβούλιο τροποποίησε τον οριστικό δασμό αντιντάμπινγκ που επιβλήθηκε στην Garware βάσει του κανονισμού (ΕΚ) αριθ. 1676/2001.

               (10)

               Τον Σεπτέμβριο του 2006, με τον κανονισμό (ΕΚ) αριθ. 1424/2006 (11), σε συνέχεια αιτήματος ενός νέου παραγωγού-εξαγωγέα, το Συμβούλιο τροποποίησε τον κανονισμό (ΕΚ) αριθ. 1676/2001 όσον αφορά την εταιρεία SRF Limited. Με τον τροποποιημένο κανονισμό καθιερώθηκε περιθώριο ντάμπινγκ ύψους 15,5 % και συντελεστής δασμού αντιντάμπινγκ ύψους 3,5 % για την εν λόγω εταιρεία λαμβανομένου υπόψη του περιθωρίου εξαγωγικής επιδότησης της εταιρείας, όπως εξακριβώθηκε στην έρευνα κατά των επιδοτήσεων που κατέληξε στην έκδοση του κανονισμού (ΕΚ) αριθ. 367/2006. Εφόσον δεν υπήρχε ατομικός αντισταθμιστικός δασμός για την εταιρεία, θα πρέπει να εφαρμόζεται ο συντελεστής που καθορίστηκε για τις λοιπές εταιρείες.

               (11)

               Τον Νοέμβριο του 2007, με τον κανονισμό (ΕΚ) αριθ. 1292/2007 (12), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (ΡΕΤ) καταγωγής Ινδίας, ύστερα από επανεξέταση ενόψει της λήξης ισχύος δυνάμει του άρθρου 11 παράγραφος 2 του βασικού κανονισμού αντιντάμπινγκ. Με τον ίδιο κανονισμό, τερματίστηκε μια μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού αντιντάμπινγκ, η οποία είχε περιοριστεί σε έναν Ινδό παραγωγό-εξαγωγέα.

               (12)

               Τον Ιανουάριο του 2009, με τον κανονισμό (ΕΚ) αριθ. 15/2009, κατόπιν μερικής ενδιάμεσης επανεξέτασης την οποία κίνησε με δική της πρωτοβουλία η Επιτροπή σχετικά με την επιδότηση πέντε Ινδών παραγωγών ταινιών PET, το Συμβούλιο τροποποίησε τον οριστικό δασμό αντιντάμπινγκ που επιβλήθηκε στις εν λόγω εταιρείες με τον κανονισμό (ΕΚ) αριθ. 1292/2007.

         2.   ΔΙΑΔΙΚΑΣΙΑ

   2.1.   Λόγοι της επανεξέτασης

               (13)

               Το αίτημα για μερική ενδιάμεση επανεξέταση, σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 του βασικού κανονισμού κατά των επιδοτήσεων, υποβλήθηκε από την εταιρεία Polyplex Corporation Limited, παραγωγό-εξαγωγέα από την Ινδία («ο αιτών»). Το αίτημα περιοριζόταν στην εξέταση του φάσματος προϊόντων όσον αφορά τη διευκρίνιση κατά πόσον ορισμένοι τύποι προϊόντων εμπίπτουν στο πεδίο εφαρμογής των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ταινιών PET.

               (14)

               Ο αιτών ζήτησε τον αποκλεισμό των «αποσπώμενων επενδύσεων από πολυεστέρα με σιλικόνη» («SPRL»), στον βαθμό που εμπίπτουν στον ορισμό του υπό εξέταση προϊόντος, από το πεδίο εφαρμογής των ισχυόντων μέτρων αντιντάμπινγκ και των αντισταθμιστικών μέτρων που επιβάλλονται στις εισαγωγές ταινιών PET καταγωγής Ινδίας. Ο αιτών παρείχε εκ πρώτης όψεως αποδεικτικά στοιχεία ότι τα βασικά φυσικά, τεχνικά και χημικά χαρακτηριστικά των SPRL διαφέρουν σημαντικά από εκείνα του υπό εξέταση προϊόντος.

         2.2.   Έναρξη

               (15)

               Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υπήρχαν επαρκή αποδεικτικά στοιχεία για την έναρξη μερικής ενδιάμεσης επανεξέτασης, δημοσίευσε ανακοίνωση στις 9 Σεπτεμβρίου 2009 στην Επίσημη Εφημερίδα της Ευρωπαϊκής Ένωσης
                   (13) («η ανακοίνωση για την έναρξη διαδικασίας») για την έναρξη μερικής ενδιάμεσης επανεξέτασης σύμφωνα με τις διατάξεις του άρθρου 11 παράγραφος 3 του βασικού κανονισμού αντιντάμπινγκ και του άρθρου 19 του βασικού κανονισμού κατά των επιδοτήσεων που περιοριζόταν στην εξέταση του φάσματος προϊόντων. Ειδικότερα η επανεξέταση έπρεπε να καθορίσει εάν οι SPRL είναι ή όχι μέρος του υπό εξέταση προϊόντος, όπως αυτό ορίζεται στην αρχική έρευνα.

         2.3.   Έρευνα επανεξέτασης

               (16)

               Η Επιτροπή πληροφόρησε επίσημα τις αρχές της Δημοκρατίας της Ινδίας («η οικεία χώρα») και όλα τα υπόλοιπα μέρη που είναι γνωστό ότι ενδιαφέρονται, δηλαδή είναι γνωστοί παραγωγοί-εξαγωγείς στην οικεία χώρα, τους χρήστες και τους εισαγωγείς της Ένωσης και τους παραγωγούς της Ένωσης, σχετικά με την έναρξη της έρευνας μερικής ενδιάμεσης επανεξέτασης. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας.

               (17)

               Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

               (18)

               Η Επιτροπή έστειλε ερωτηματολόγια σε όλα τα μέρη για τα οποία γνώριζε ότι ενδιαφέρονται, καθώς και σε όλα τα άλλα μέρη που αναγγέλθηκαν εντός της προθεσμίας που καθορίστηκε στην ανακοίνωση για την έναρξη διαδικασίας.

               (19)

               Απαντήσεις στα ερωτηματολόγια παραλήφθηκαν από τον αιτούντα, δύο άλλους Ινδούς παραγωγούς-εξαγωγείς, τέσσερις παραγωγούς της Ένωσης και δύο εισαγωγείς της Ένωσης.

               (20)

               Η Επιτροπή αναζήτησε και επαλήθευσε όλες τις πληροφορίες που κρίθηκαν απαραίτητες για να διαπιστωθεί αν υπήρχε ή όχι ανάγκη τροποποίησης του πεδίου εφαρμογής των ισχυόντων μέτρων αντιντάμπινγκ και αντισταθμιστικών μέτρων και διεξήγαγε επιτόπιους ελέγχους στις εγκαταστάσεις των ακόλουθων εταιρειών:

                           —

                           Garware Polyester Limited, Mumbai, Ινδία,

                           —

                           Mitsubishi Polyester Film, Wiesbaden, Γερμανία,

                           —

                           Polyplex Corporation Limited, Noida, Ινδία.

               (21)

               Η έρευνα κάλυψε την περίοδο μεταξύ 1ης Απριλίου 2008 και 31ης Μαρτίου 2009 («περίοδος έρευνας επανεξέτασης» ή «ΠΕΕ»).

         3.   ΥΠΟ ΕΞΕΤΑΣΗ ΠΡΟΪΟΝ

               (22)

               Το υπό εξέταση προϊόν είναι το ίδιο με εκείνο στο οποίο αναφέρονταν οι κανονισμοί (ΕΚ) αριθ. 367/2006 και (ΕΚ) αριθ. 1292/2007, δηλαδή ταινίες τερεφθαλικού πολυαιθυλενίου (ΡΕΤ) καταγωγής Ινδίας που υπάγονται σήμερα στους κωδικούς ΣΟ ex 3920 62 19 και ex 3920 62 90.

         4.   ΠΟΡΙΣΜΑΤΑ ΤΗΣ ΕΡΕΥΝΑΣ ΕΠΑΝΕΞΕΤΑΣΗΣ

   4.1.   Ιστορικό

               (23)

               Οι ταινίες PET είναι μη αυτοκόλλητες ταινίες τερεφθαλικού πολυαιθυλενίου. Οι ταινίες PET παράγονται πάντοτε από πολυμερή PET και συνίστανται σε ταινίες υποστρώματος PET που μπορούν να υποβληθούν σε περαιτέρω κατεργασία, είτε κατά τη διάρκεια της παραγωγικής διαδικασίας είτε ύστερα από αυτήν. Η κατεργασία αυτή της ταινίας υποστρώματος PET περιλαμβάνει συνήθως την κατεργασία με ηλεκτρικό τόξο, την επιμετάλλωση ή τη χημική επίστρωση.

               (24)

               Οι ταινίες PET έχουν ειδικά φυσικά, χημικά και τεχνικά χαρακτηριστικά, τα οποία τις διακρίνουν από άλλες ταινίες. Ορισμένα από τα χαρακτηριστικά των ταινιών PET είναι, για παράδειγμα, η μεγάλη αντοχή στον εφελκυσμό, οι ιδιαίτερα καλές ηλεκτρικές ιδιότητες, η χαμηλή απορρόφηση υγρασίας και η αντοχή στην υγρασία, ο μικρός βαθμός συστολής και οι ικανοποιητικές ιδιότητες φραγής. Επομένως, ενώ τα ειδικά αυτά χαρακτηριστικά καθορίζουν διάφορους τύπους ταινιών PET, οι εν λόγω τύποι προϊόντων διατηρούν τα ίδια βασικά φυσικά, τεχνικά και χημικά χαρακτηριστικά των ταινιών υποστρώματος PET. Οι ταινίες υποστρώματος PET έχουν πέντε γενικές τελικές χρήσεις που υπάγονται σε πέντε τμήματα της αγοράς, δηλαδή τα μαγνητικά μέσα, τη συσκευασία, τις ηλεκτρικές εφαρμογές, τις εφαρμογές απεικόνισης και τις βιομηχανικές εφαρμογές.

         4.2.   Μεθοδολογία

               (25)

               Προκειμένου να αξιολογηθεί εάν οι SPRL και οι άλλοι τύποι ταινιών PET πρέπει να θεωρηθούν ως ένα ενιαίο προϊόν ή δύο διαφορετικά προϊόντα, εξετάστηκε αν οι SPRL και οι άλλοι τύποι ταινιών PET έχουν τα ίδια βασικά φυσικά και χημικά χαρακτηριστικά. Επιπλέον, εξετάστηκαν η διαδικασία παραγωγής, οι διαφορές στις τελικές χρήσεις και η εναλλαξιμότητα, καθώς επίσης και οι διαφορές κόστους και τιμών.

         4.3.   Κύρια επιχειρήματα των μερών

               (26)

               Ο αιτών υποστήριξε ότι τα βασικά φυσικά, τεχνικά και χημικά χαρακτηριστικά των SPRL διαφέρουν από εκείνα του υπό εξέταση προϊόντος. Ειδικότερα, η σχετικά χαμηλή δύναμη αποκόλλησης των SPRL και η χαμηλή επιφανειακή τάση τους καθιστούν τις ταινίες ολισθηρές και συνεπώς η επιφάνειά τους γίνεται ανενεργός στα μελάνια, στα επιστρώματα, στις κόλλες και στην επιμετάλλωση. Κατά την άποψη του αιτούντος, λόγω της μετανάστευσης μη βουλκανισμένης σιλικόνης στις SPRL, ακόμη και η οπίσθια όψη μιας επικαλυμμένης από τη μία όψη SPRL παρουσιάζει έντονες διαφορές ως προς τις φυσικές και τεχνικές ιδιότητες σε σύγκριση με άλλους τύπους ταινιών PET. Αυτά τα χαρακτηριστικά υποστηρίζεται ότι εμποδίζουν τη χρήση SPRL στα τμήματα του κλάδου παραγωγής στα οποία χρησιμοποιούνται ταινίες υποστρώματος PET και τα οποία καθορίστηκαν στην αρχική έρευνα, δηλαδή τη συσκευασία, τα μαγνητικά μέσα, τις ηλεκτρικές εφαρμογές, τις εφαρμογές απεικόνισης και τις βιομηχανικές εφαρμογές. Αφετέρου, η λειτουργικά ενεργός επιφάνεια άλλων τύπων ταινιών PET καθιστά αδύνατη τη χρήση τους ως αποσπώμενης επένδυσης, δεδομένου ότι θα κολλούσαν ανεπανόρθωτα στις συγκολλητικές επιφάνειες. Συνεπώς, ο αιτών υποστήριξε ότι οι SPRL δεν είναι εναλλάξιμες ως προς τις εφαρμογές τους με οποιοδήποτε άλλο είδος ταινίας PET.

               (27)

               Ο κλάδος παραγωγής της Ένωσης υποστήριξε ότι τα επιχειρήματα του αιτούντος στηρίχθηκαν σε δύο διαδοχικά σύνολα τεχνητά περιορισμένων συγκρίσεων. Πρώτον, ο αιτών σύγκρινε τις SPRL με ένα περιορισμένο σύνολο ταινιών PET, δηλ. ταινίες υποστρώματος PET, και όχι με άλλους τύπους ταινιών PET με επικάλυψη που είναι πιο συγκρίσιμοι με τις SPRL. Δεύτερον, αυτή η κατ’ ισχυρισμό περιορισμένη σύγκριση πραγματοποιήθηκε μόνο όσον αφορά ένα ιδιαίτερα επιλεκτικό και περιορισμένο σύνολο φυσικών και χημικών ιδιοτήτων. Ο κλάδος παραγωγής της Ένωσης υποστήριξε ότι κατά τη σύγκριση των SPRL με ένα ευρύ φάσμα άλλων τύπων ταινιών PET, και για έναν αντιπροσωπευτικό αριθμό χημικών και φυσικών ιδιοτήτων, προκύπτει σαφώς ότι οι SPRL είναι το ίδιο προϊόν με τους άλλους τύπους ταινιών PET και πρέπει να παραμείνουν στο πεδίο εφαρμογής των μέτρων αντιντάμπινγκ και των αντισταθμιστικών μέτρων. Σύμφωνα με τον κλάδο παραγωγής της Ένωσης, οι SPRL είναι πραγματικά ταινίες PET που επικαλύπτονται στη συνέχεια με επίστρωση σιλικόνης. Δεν είναι εννοιολογικά διαφορετικές από άλλους τύπους επικαλυμμένων ταινιών, όπως οι επιμεταλλωμένες ταινίες ή οι ταινίες με αντιστατική επίστρωση ή οι ταινίες με επίστρωση φραγής, και επομένως εμπίπτουν σαφώς στον ορισμό του υπό εξέταση προϊόντος. Προς υποστήριξη των ισχυρισμών του, ο κλάδος παραγωγής της Ένωσης παρουσίασε μια σύγκριση ορισμένων διαφορετικών τύπων ταινιών PET βάσει διαφόρων φυσικών και χημικών ιδιοτήτων.

         4.4.   Πορίσματα

   4.4.1.   Φυσικά και χημικά χαρακτηριστικά

               (28)

               Από την έρευνα προέκυψε ότι τα δύο χαρακτηριστικά που αναφέρονται στην αιτιολογική σκέψη 27, δηλ. η σχετικά περιορισμένη δύναμη αποκόλλησης των SPRL και η χαμηλή επιφανειακή τάση τους, είναι επιπλέον χαρακτηριστικά γνωρίσματα σε σύγκριση με τα βασικά φυσικά, τεχνικά και χημικά χαρακτηριστικά των ταινιών PET, όπως καθορίζονται στην αρχική έρευνα αντιντάμπινγκ (14) και αναφέρονται στην αιτιολογική σκέψη 24. Από αυτήν την άποψη, πρέπει να σημειωθεί ότι τα βασικά φυσικά, τεχνικά και χημικά χαρακτηριστικά είναι τα ίδια για τις SPRL όπως για οποιουσδήποτε άλλους τύπους ταινιών PET.

               (29)

               Όσον αφορά τα δύο ειδικά χαρακτηριστικά των SPRL, δηλ. τη χαμηλή δύναμη αποκόλλησης και τη χαμηλή επιφανειακή τάση, διαπιστώθηκε ότι αυτά δεν είναι χαρακτηριστικά των ίδιων των ταινιών PET, αλλά μάλλον χαρακτηριστικά της επίστρωσής τους με σιλικόνη ή, στην ουσία, χαρακτηριστικά της σιλικόνης. Η επίστρωση σιλικόνης, καθώς επίσης και η επίστρωση με οιαδήποτε άλλη ουσία, αλλάζει ορισμένα χαρακτηριστικά της επιφάνειας της ταινίας, αλλά δεν αλλάζει τα βασικά φυσικά, τεχνικά και χημικά χαρακτηριστικά των ίδιων των ταινιών υποστρώματος PET, τα οποία κάτω από την επίστρωση παραμένουν αμετάβλητα.

               (30)

               Ενώ είναι αλήθεια ότι η επίστρωση των ταινιών PET με σιλικόνη έχει ως αποτέλεσμα χαμηλή δύναμη αποκόλλησης και επίσης χαμηλή επιφανειακή τάση, μια ανάλογη διαπίστωση μπορεί να γίνει και για άλλους τύπους επίστρωσης, δηλ. όταν η ταινία PET καλύπτεται με άλλους τύπους επιφανειακής επίστρωσης αποκτά άλλα ειδικά χαρακτηριστικά. Σε ορισμένες περιπτώσεις η επίστρωση μπορεί να συνεπάγεται χαρακτηριστικά που καθιστούν την ταινία PET κατάλληλη μόνο για πολύ ειδικές εφαρμογές. Η επίστρωση με σιλικόνη δεν είναι σε καμιά περίπτωση η μόνη που συνεπάγεται ειδικά χαρακτηριστικά. Μεταξύ άλλων ειδικών προϊόντων με άλλους τύπους επίστρωσης περιλαμβάνονται, παραδείγματος χάριν, οι ταινίες σφράγισης, οι ταινίες με επίστρωση κατά των υδρατμών, οι ταινίες αποφλοίωσης/σφράγισης και οι ταινίες με επίστρωση από συμπολυεστέρα. Όλοι αυτοί οι τύποι, εντούτοις, παρουσιάζουν τα ίδια βασικά φυσικά, τεχνικά και χημικά χαρακτηριστικά και εμπίπτουν στον ορισμό του υπό εξέταση προϊόντος, όπως καθορίστηκε κατά την αρχική έρευνα.

               (31)

               Με βάση τα στοιχεία αυτά, θεωρείται ότι δεν υπάρχουν σημαντικές διαφορές από άποψη βασικών φυσικών, τεχνικών και χημικών χαρακτηριστικών μεταξύ SPRL και άλλων τύπων ταινιών PET που θα δικαιολογούσαν τον αποκλεισμό των SPRL από το φάσμα των προϊόντων.

         4.4.2.   Σύγκριση άλλων κριτηρίων

               (32)

               Χάριν πληρότητας, εξετάστηκαν επίσης και άλλοι ισχυρισμοί του αιτούντος που περιλαμβάνονταν στην αίτηση επανεξέτασης που υπέβαλε, σύμφωνα με τους οποίους οι SPRL και οι ταινίες PET είναι διαφορετικά προϊόντα.

         4.4.2.1.   Διαδικασία παραγωγής

               (33)

               Ο αιτών ισχυριζόταν ότι για την παραγωγή SPRL απαιτούνται χωριστές εγκαταστάσεις κατασκευής απ’ ό,τι για την παραγωγή άλλων τύπων ταινιών PET.

               (34)

               Όπως αναφέρεται στην αιτιολογική σκέψη 23, οι ταινίες PET παράγονται πάντοτε από πολυμερή PET και συνίστανται σε ταινίες υποστρώματος PET που μπορούν να υποβληθούν σε περαιτέρω κατεργασία, είτε κατά τη διάρκεια της παραγωγικής διαδικασίας είτε ύστερα από αυτήν. Η κατεργασία αυτή της ταινίας υποστρώματος PET περιλαμβάνει συνήθως την κατεργασία με ηλεκτρικό τόξο, την επιμετάλλωση ή τη χημική επίστρωση.

               (35)

               Οι SPRL είναι ταινίες PET που επικαλύπτονται με επίστρωση σιλικόνης. Η έρευνα έδειξε ότι υπάρχουν δύο διαφορετικές τεχνολογίες κατασκευής SPRL. Ο ενωσιακός παραγωγός που συμπεριλήφθηκε στην έρευνα χρησιμοποιεί την τεχνική επίστρωσης in-line κατά την κατασκευή. Με αυτήν τη διαδικασία η ταινία υποστρώματος PET επιστρώνεται κατά τη διάρκεια της διαδικασίας παραγωγής πριν από το τέντωμα. Η ενότητα επίστρωσης είναι απλώς ένα πρόσθετο, αφαιρετό μέρος της γραμμής παραγωγής. Αντίθετα, οι Ινδοί παραγωγοί που συμπεριλήφθηκαν στην έρευνα χρησιμοποιούν την τεχνική επίστρωσης off-line. Κατ’ αυτήν τη διαδικασία παράγεται αρχικά η ταινία PET και, στη συνέχεια, επιστρώνεται σε χωριστή γραμμή παραγωγής.

               (36)

               Διαπιστώθηκε ότι η επιλογή μεταξύ της in-line ή off-line τεχνικής για την επίστρωση είναι καθαρώς οικονομική, καθώς το κόστος της επένδυσης σε αφαιρετές ενότητες για την τεχνική επίστρωσης in-line είναι περίπου 10 φορές υψηλότερο από το κόστος της επένδυσης για την τεχνική επίστρωσης off-line. Το πλεονέκτημα της τεχνικής επίστρωσης in-line είναι η πολύ υψηλότερη ταχύτητα λειτουργίας που επιτρέπει σημαντικό όγκο παραγωγής. Η τεχνική επίστρωσης in-line επιτρέπει επίσης οικονομίες στο κόστος της σιλικόνης ανά μονάδα, εφόσον η επιφανειακή στρώση σιλικόνης είναι λεπτότερη απ’ ό,τι εκείνη της τεχνικής επίστρωσης off-line.

               (37)

               Πρέπει να σημειωθεί ότι η ύπαρξη δύο διαφορετικών μεθόδων επίστρωσης δεν έχει καμιά επίδραση στα βασικά φυσικά, τεχνικά και χημικά χαρακτηριστικά των SPRL, τα οποία παραμένουν τα ίδια με εκείνα των άλλων τύπων ταινιών PET. Πράγματι, οι διάφορες διαδικασίες παραγωγής δεν είναι καθαυτές σε θέση να καθορίσουν κατά πόσον ένας τύπος προϊόντος αποτελεί διαφορετικό προϊόν, καθόσον οι τύποι προϊόντος που παράγονται με αυτές τις διαδικασίες είναι όμοιοι όσον αφορά τα βασικά φυσικά, τεχνικά και χημικά χαρακτηριστικά τους.

         4.4.2.2.   Διαφορές στις τελικές χρήσεις και την εναλλαξιμότητα

               (38)

               Ο αιτών ισχυρίστηκε επίσης ότι οι SPRL και οι ταινίες PET άλλου τύπου δεν είναι εναλλάξιμες κατά τις εφαρμογές τους. Αυτός ο ισχυρισμός επιβεβαιώθηκε από την έρευνα. Εντούτοις, όπως προέκυψε από την αρχική έρευνα, αυτό ισχύει επίσης και για άλλους τύπους ταινιών PET που έχουν υποβληθεί σε ειδική κατεργασία.

               (39)

               Η έρευνα επιβεβαίωσε ότι σκοπός της επίστρωσης, ή οποιασδήποτε άλλης ειδικής κατεργασίας μιας ταινίας PET, είναι να γίνει αυτή κατάλληλη για ορισμένες ειδικές εφαρμογές. Η ουσία που επιλέγεται ως υλικό επίστρωσης σε κάθε περίπτωση έχει ορισμένα χαρακτηριστικά που εξυπηρετούν τον συγκεκριμένο σκοπό. Η σιλικόνη, παραδείγματος χάριν, συνεπάγεται χαμηλή δύναμη αποκόλλησης. Η ουσία επίστρωσης μπορεί να έχει άλλα ειδικά χαρακτηριστικά (στην περίπτωση της σιλικόνης, χαμηλή επιφανειακή τάση), πράγμα το οποίο καθιστά αδύνατη τη χρήση ενός επιστρωμένου προϊόντος σε άλλες εφαρμογές. Υπάρχουν διάφοροι άλλοι τύποι ταινιών PET, που φέρουν επίστρωση από άλλες ουσίες ή έχουν υποστεί άλλη κατεργασία και, για τους ανωτέρω λόγους, έχουν ειδικές και περιορισμένες εφαρμογές.

               (40)

               Επομένως, αν και οι SPRL έχουν ειδικές εφαρμογές, παρουσιάζουν τα ίδια βασικά φυσικά, τεχνικά και χημικά χαρακτηριστικά όπως και οι άλλοι τύποι ταινιών PET. Κατά συνέπεια, η εναλλαξιμότητα και η τελική χρήση δεν αποτελούν κατάλληλα στοιχεία για να καθοριστεί αν οι SPRL συνιστούν διαφορετικό προϊόν.

         4.4.2.3.   Διαφορές κόστους και τιμών

               (41)

               Τέλος, ο αιτών υποστήριξε ότι η διαδικασία επίστρωσης με σιλικόνη των ταινιών υποστρώματος PET συνεπάγεται επιπλέον δαπάνες.

               (42)

               Πράγματι διαπιστώθηκε ότι το επιπλέον κόστος της επίστρωσης με σιλικόνη μπορεί να ανέρχεται έως 10 % του κόστους παραγωγής, ανάλογα με την επιλογή της μεθόδου επίστρωσης. Όπως περιγράφεται στις αιτιολογικές σκέψεις 35 και 36, ο αιτών επέλεξε πιο δαπανηρή μέθοδο από άποψη μοναδιαίου κόστους σιλικόνης. Πρέπει όμως να τονιστεί ότι πρόκειται για επιπλέον κόστος σε σχέση με το κόστος παραγωγής της ταινίας υποστρώματος PET. Εάν η ταινία υποστρώματος PET επιστρωθεί με άλλες ουσίες ή επιμεταλλωθεί, το κόστος κατασκευής και, κατά συνέπεια, οι τιμές θα αυξηθούν επίσης.

               (43)

               Από αυτήν την άποψη, εντούτοις, θεωρείται ότι το επιπλέον κόστος της επίστρωσης σιλικόνης δεν αποτελεί αφ’ εαυτού αποφασιστικό κριτήριο για να καθοριστεί εάν οι SPRL αποτελούν χωριστά προϊόντα. Πράγματι οι διαφορές κόστους και τιμών δεν δικαιολογούν αφ’ εαυτών το συμπέρασμα ότι ένας ορισμένος τύπος προϊόντων πρέπει να θεωρηθεί ως διαφορετικό προϊόν, εφόσον αυτός ο τύπος παρουσιάζει τα ίδια βασικά φυσικά, τεχνικά και χημικά χαρακτηριστικά με το υπό εξέταση προϊόν.

         5.   ΣΥΜΠΕΡΑΣΜΑΤΑ ΣΧΕΤΙΚΑ ΜΕ ΤΟ ΦΑΣΜΑ ΠΡΟΪΟΝΤΩΝ

               (44)

               Τα πορίσματα της έρευνας επιβεβαίωσαν ότι η διαδικασία επίστρωσης με σιλικόνη των ταινιών υποστρώματος PET συνεπάγεται διαφορά της επιφάνειας του τελειωμένου προϊόντος σε σχέση με την ταινία υποστρώματος PET. Όμως η εν λόγω διαδικασία δεν τροποποιεί τα βασικά φυσικά, τεχνικά και χημικά χαρακτηριστικά του προϊόντος. Πράγματι, με την έρευνα επιβεβαιώθηκε ότι απαντώνται στην αγορά ορισμένοι τύποι ταινιών PET που έχουν υποστεί ειδική κατεργασία και εμπίπτουν στον ορισμό του υπό εξέταση προϊόντος όπως έχει καθοριστεί στην αρχική έρευνα. Επιπλέον, τα λοιπά κριτήρια που αναλύθηκαν, δηλ. η διαδικασία παραγωγής, η εναλλαξιμότητα/τελική χρήση και οι διαφορές κόστους και τιμών, δεν τροποποίησαν αυτό το συμπέρασμα.

               (45)

               Όλα τα ενδιαφερόμενα μέρη ενημερώθηκαν σχετικά με τα πραγματικά περιστατικά και το σκεπτικό βάσει των οποίων εξάχθηκαν τα ανωτέρω συμπεράσματα. Χορηγήθηκε στα ενδιαφερόμενα μέρη προθεσμία εντός της οποίας όφειλαν να υποβάλουν τις παρατηρήσεις τους μετά τη δημοσιοποίηση της υπόθεσης.

               (46)

               Τα προφορικά και γραπτά σχόλια που υποβλήθηκαν από τα μέρη εξετάστηκαν δεόντως, αλλά δεν άλλαξαν το συμπέρασμα να μην τροποποιηθεί το πεδίο εφαρμογής των ισχυόντων μέτρων αντιντάμπινγκ και των αντισταθμιστικών μέτρων στις εισαγωγές ταινιών PET,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η μερική ενδιάμεση επανεξέταση των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ορισμένων ταινιών τερεφθαλικού πολυαιθυλενίου (PET) καταγωγής Ινδίας περατώνεται χωρίς τροποποίηση των ισχυόντων μέτρων αντιντάμπινγκ και των αντισταθμιστικών μέτρων.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Νοεμβρίου 2010.

            Για το Συμβούλιο

            Ο Πρόεδρος

         D. REYNDERS

      (1)  ΕΕ L 343 της 22.12.2009, σ. 51.

      (2)  ΕΕ L 188 της 18.7.2009, σ. 93.

      (3)  ΕΕ L 316 της 10.12.1999, σ. 1.

      (4)  ΕΕ L 68 της 8.3.2006, σ. 15.

      (5)  ΕΕ L 236 της 31.8.2006, σ. 1.

      (6)  ΕΕ L 255 της 29.9.2007, σ. 1.

      (7)  ΕΕ L 6 της 10.1.2009, σ. 1.

      (8)  ΕΕ L 168 της 2.7.2010, σ. 1.

      (9)  ΕΕ L 277 της 23.8.2001, σ. 1.

      (10)  ΕΕ L 68 της 8.3.2006, σ. 6.

      (11)  ΕΕ L 270 της 29.9.2006, σ. 1.

      (12)  ΕΕ L 288 της 6.11.2007, σ. 1.

      (13)  ΕΕ C 215 της 9.9.2009, σ. 19.

      (14)  Αιτιολογική σκέψη 10 του κανονισμού (ΕΚ) αριθ. 367/2001.


title: Εκτελεστικός κανονισμός (ΕΕ) 2015/909 της Επιτροπής, της 12ης Ιουνίου 2015, σχετικά με τους τρόπους υπολογισμού του κόστους που προκύπτει απευθείας από τη λειτουργία σιδηροδρομικής υπηρεσίας (Κείμενο που παρουσιάζει ενδιαφέρον για τον ΕΟΧ)

text:
               13.6.2015

               EL

               Επίσημη Εφημερίδα της Ευρωπαϊκής Ένωσης

               L 148/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/909 ΤΗΣ ΕΠΙΤΡΟΠΉΣ
   της 12ης Ιουνίου 2015
   σχετικά με τους τρόπους υπολογισμού του κόστους που προκύπτει απευθείας από τη λειτουργία σιδηροδρομικής υπηρεσίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (1), και ιδίως το άρθρο 31 παράγραφος 3,
   Εκτιμώντας τα ακόλουθα:

               (1)

               Στον υπολογισμό του άμεσου κόστους είναι δυνατόν να λαμβάνεται υπόψη η αναγκαία ταχεία ανακαίνιση ή συντήρηση εξαιτίας της εντατικότερης χρήσης του δικτύου, υπό την προϋπόθεση ότι διασφαλίζεται ότι περιλαμβάνεται μόνον το κόστος που προκύπτει απευθείας από τη λειτουργία των σιδηροδρομικών υπηρεσιών.

               (2)

               Οι διαχειριστές υποδομής είναι υποχρεωμένοι να λειτουργούν τα δίκτυα, ενώ αντιμετωπίζουν περιορισμούς που παρεμποδίζουν την αποτελεσματική διαχείριση και τον έλεγχο του κόστους. Κατά συνέπεια, τα κράτη μέλη πρέπει να έχουν τη δυνατότητα να καθορίζουν το ύψος του άμεσου κόστους σε επίπεδο κατάλληλο για την αποδοτική παροχή υπηρεσιών.

               (3)

               Ο καθορισμός του τέλους πρόσβασης τροχιάς στο κόστος που προκύπτει απευθείας από τη σιδηροδρομική υπηρεσία δεν πρέπει να προκαλεί στον διαχειριστή υποδομής ούτε καθαρή χρηματοοικονομική ζημία ούτε καθαρό χρηματοοικονομικό κέρδος, ως αποτέλεσμα της λειτουργίας σιδηροδρομικής υπηρεσίας.

               (4)

               Οι ιστορικές αξίες των στοιχείων ενεργητικού πρέπει να βασίζονται στα ποσά που έχει καταβάλει ο διαχειριστής υποδομής για την απόκτηση των στοιχείων ενεργητικού, υπό την προϋπόθεση ότι τα ποσά αυτά εξακολουθούν να αποτελούν υποχρέωση του διαχειριστή υποδομής.

               (5)

               Ο διαχειριστής υποδομής δεν πρέπει να έχει τη δυνατότητα να ανακτά το κόστος επένδυσης σε στοιχείο του ενεργητικού εφόσον δεν είναι υποχρεωμένος να αποπληρώσει το κόστος αυτό.

               (6)

               Επειδή ο τρόπος υπολογισμού του κόστους που προκύπτει απευθείας από τη λειτουργία των σιδηροδρομικών υπηρεσιών πρέπει να εφαρμόζεται σε όλη την Ένωση, πρέπει να είναι συμβατός με τα υπάρχοντα συστήματα λογιστικής καταγραφής του κόστους των υποδομών και με τα δεδομένα κόστους που εφαρμόζουν οι διαχειριστές υποδομής.

               (7)

               Η χρήση των προβλέψεων για το κόστος και τα επίπεδα επιδόσεων δεν πρέπει να συνεπάγονται, υπό συνήθεις εμπορικές συνθήκες, υψηλότερο άμεσο κόστος, τέλη πρόσβασης τροχιάς και, εντέλει, μη αποδοτική χρήση του δικτύου. Συνεπώς, πρέπει να εφαρμόζονται οι ιστορικές αξίες των στοιχείων ενεργητικού και μόνον εάν δεν είναι διαθέσιμες οι αξίες αυτές, ή αν οι τρέχουσες αξίες είναι χαμηλότερες, επιτρέπεται να λαμβάνονται υπόψη οι τρέχουσες αξίες. Εναλλακτικά, είναι δυνατόν να χρησιμοποιούνται εκτιμώμενες αξίες ή αξίες αντικατάστασης, το προβλεπόμενο κόστος και τα προβλεπόμενα επίπεδα επιδόσεων υπό την προϋπόθεση ότι ο διαχειριστής υποδομής αιτιολογεί στον ρυθμιστικό φορέα τον τρόπο με τον οποίο προέβη στον καθορισμό τους και ότι ο καθορισμός τους ήταν αντικειμενικός.

               (8)

               Ο διαχειριστής υποδομής πρέπει να έχει τη δυνατότητα να συμπεριλαμβάνει στον υπολογισμό του οικείου άμεσου κόστους μόνον το κόστος που μπορεί να αποδείξει αντικειμενικά και με βεβαιότητα ότι δεν προκύπτει απευθείας από τη λειτουργία σιδηροδρομικής υπηρεσίας. Παραδείγματος χάρη, η φθορά παρατρόχιων σημάτων και χειριστηρίων αλλαγών δεν μεταβάλλεται ανάλογα με την κυκλοφορία και, συνεπώς, δεν πρέπει να καταλογίζεται στη χρέωση με βάση το άμεσο κόστος (2). Αντιθέτως, τα τμήματα που φθείρονται λόγω της λειτουργίας σιδηροδρομικής υπηρεσίας, όπως π.χ. η υποδομή για αλλαγή πορείας, πρέπει επομένως, να καταλογίζονται στη χρέωση στο άμεσο κόστος. Καθώς οι αισθητήρες χρησιμοποιούνται όλο και ευρύτερα στις αμαξοστοιχίες και την υποδομή, θα μπορούσαν να παρέχουν περισσότερες πληροφορίες για την πραγματική φθορά που προξενείται από τη σιδηροδρομική υπηρεσία.

               (9)

               Το Δικαστήριο εξέδωσε απόφαση για τον υπολογισμό του άμεσου κόστους που προκύπτει από τη λειτουργία σιδηροδρομικής υπηρεσίας (3). Στον παρόντα κανονισμό λαμβάνεται υπόψη η εν λόγω απόφαση.

               (10)

               Ο ηλεκτρολογικός εξοπλισμός παροχής ισχύος, π.χ. καλώδια ή μετασχηματιστές δεν υφίσταται κατά κανόνα φθορά από τη λειτουργία σιδηροδρομικής υπηρεσίας. Δεν εκτίθεται ούτε σε τριβή ούτε σε άλλες επιδράσεις από τη λειτουργία σιδηροδρομικής υπηρεσίας. Συνεπώς, το κόστος προμήθειας ηλεκτρολογικού εξοπλισμού παροχής ισχύος δεν πρέπει να περιλαμβάνεται στον υπολογισμό του κόστους που προκύπτει απευθείας από τη λειτουργία σιδηροδρομικής υπηρεσίας. Ωστόσο, οι αμαξοστοιχίες, όταν χρησιμοποιούν ηλεκτροκίνητες μηχανές, φθείρουν το μέσο επαφής (το εναέριο καλώδιο ή τη σιδηροτροχιά τροφοδοσίας) λόγω της τριβής και των ηλεκτρικών εκκενώσεων που δημιουργούνται. Κατά συνέπεια, μέρος του κόστους συντήρησης και ανακαίνισης των εν λόγω μέσων επαφής θα μπορούσε να θεωρηθεί ότι προκύπτει απευθείας από τη λειτουργία σιδηροδρομικής υπηρεσίας. Το κόστος συντήρησης και ανακαίνισης άλλων εναερίων στοιχείων του εξοπλισμού είναι επίσης δυνατόν να αυξάνεται ως άμεσο αποτέλεσμα των κυκλοφοριακών κινήσεων που προκαλούν ηλεκτρική και μηχανική καταπόνηση.

               (11)

               Ανάλογα με τα χαρακτηριστικά σχεδιασμού των χρησιμοποιούμενων οχημάτων ή σιδηροδρομικών γραμμών διαφέρουν τα επίπεδα άμεσου κόστους που προκύπτει από τη λειτουργία σιδηροδρομικής υπηρεσίας. Τα κράτη μέλη δύνανται να επιτρέπουν στους οικείους διαχειριστές υποδομής να διαμορφώνουν το μέσο άμεσο κόστος σύμφωνα, μεταξύ άλλων, με τη βέλτιστη διεθνή πρακτική, ώστε να λαμβάνονται υπόψη οι εν λόγω διαφορές.

               (12)

               Έχει εδραιωθεί η οικονομική θεμελιώδης αρχή ότι τα τέλη χρήστη με βάση το οριακό κόστος εξασφαλίζουν τη βέλτιστη αποδοτική αξιοποίηση της διαθέσιμης μεταφορικής ικανότητας της υποδομής. Συνεπώς, επιτρέπεται να αποφασίζει ο διαχειριστής υποδομής να χρησιμοποιεί κατά προσέγγιση το οριακό κόστος για τον υπολογισμό του κόστους που προκύπτει απευθείας από τη λειτουργία σιδηροδρομικής υπηρεσίας.

               (13)

               Επιπλέον, με τη διεθνή βέλτιστη πρακτική (4) έχουν καθιερωθεί μέθοδοι και μοντέλα, όπως η οικονομετρική ή η μηχανική μοντελοποίηση, για τον υπολογισμό του οριακού κόστους της χρήσης των υποδομών. Ταυτόχρονα, η διεθνής βέλτιστη πρακτική θα εξακολουθήσει να εξελίσσεται, καθώς συνεχίζονται οι ανεξάρτητες αναλύσεις και έρευνες, οι οποίες επαληθεύονται από φορέα ανεξάρτητο του διαχειριστή υποδομής, όπως από τον ρυθμιστικό φορέα, όπως και οι αναλύσεις και οι έρευνες που ενδέχεται να αφορούν συγκεκριμένο κράτος μέλος λόγω των ιδιαίτερων χαρακτηριστικών της υποδομής. Κατά συνέπεια, ο διαχειριστής υποδομής πρέπει να είναι σε θέση να χρησιμοποιεί τέτοια μοντέλα για να προσδιορίσει το κόστος που προκύπτει απευθείας από τη λειτουργία σιδηροδρομικής υπηρεσίας.

               (14)

               Διάφορες μορφές οικονομετρικής ή μηχανικής μοντελοποίησης μπορούν ίσως να προσφέρουν μεγαλύτερο βαθμό ακρίβειας στον υπολογισμό του άμεσου κόστους ή του οριακού κόστους της χρήσης της υποδομής. Ωστόσο, για τη μοντελοποίηση του κόστους απαιτείται ποιότητα δεδομένων και εμπειρογνωσία υψηλότερου επιπέδου των μεθόδων που βασίζονται στην αφαίρεση ορισμένων μη επιλέξιμων κατηγοριών κόστους από το πλήρες κόστος. Επιπλέον, οι ρυθμιστικοί φορείς δεν είναι ίσως ακόμη σε θέση να επαληθεύουν κατά πόσον ο συγκεκριμένος υπολογισμός ανταποκρίνεται στις διατάξεις της οδηγίας 2012/34/ΕΕ. Κατά συνέπεια, όταν πληρούνται οι εν λόγω αυστηρότερες απαιτήσεις, ο διαχειριστής υποδομής πρέπει να έχει το δικαίωμα να υπολογίζει το άμεσο κόστος με βάση οικονομετρικό ή μηχανικό μοντέλο ή με συνδυασμό τους.

               (15)

               Οι ρυθμιστικοί φορείς πρέπει να είναι σε θέση να ελέγχουν εάν οι διαφορετικές αρχές χρέωσης εφαρμόζονται σύμφωνα με τις πληροφορίες που τους παρέχει ο διαχειριστής υποδομής. Επομένως, σύμφωνα με το παράρτημα IV της οδηγίας 2012/34/ΕΕ ο διαχειριστής υποδομής οφείλει να αναλύει στη δήλωση δικτύου τη μεθοδολογία, τους κανόνες και, εφόσον χρειάζεται, τις κλίμακες τόσο του κόστους όσο και των τελών.

               (16)

               Σε διεθνείς μελέτες (5) υπολογίστηκαν οι τιμές του άμεσου μοναδιαίου κόστους, σε στενή συνεργασία με τους διαχειριστές υποδομής. Μολονότι στις μελέτες αυτές αναλύθηκαν διάφορες μέθοδοι που χρησιμοποιούνται στα κράτη μέλη για διαφορετικές συνθέσεις στόλου και διαφορετικούς προορισμούς, διαπιστώθηκε ότι πολλές τιμές του άμεσου κόστους ανά συρμοχιλιόμετρο ήταν χαμηλότερες των 2 ευρώ (σε τιμές και συναλλαγματικές ισοτιμίες του 2005, με χρήση κατάλληλου δείκτη τιμών) ανά συρμοχιλιόμετρο αμαξοστοιχίας 1 000 τόνων. Προκειμένου να μειωθεί ο διοικητικός φόρτος για τους ρυθμιστικούς φορείς, δεν πρέπει να απαιτείται ο ίδιος βαθμός λεπτομέρειας στον υπολογισμό του άμεσου κόστους, όταν η τιμή του παραμένει κάτω από το επίπεδο αυτό.

               (17)

               Για διαφόρους λόγους π.χ. αύξηση της παραγωγικότητας, διάδοση των νέων τεχνολογιών ή καλύτερη κατανόηση των αιτίων του κόστους ο υπολογισμός του άμεσου κόστους πρέπει να επικαιροποιείται ή να επανεξετάζεται, τακτικά σύμφωνα, μεταξύ άλλων, με τη βέλτιστη διεθνή πρακτική.

               (18)

               Επειδή οι σιδηροδρομικές επιχειρήσεις χρειάζονται προβλέψιμα συστήματα χρέωσης και έχουν εύλογες προσδοκίες από την εξέλιξη των τελών υποδομής, ο διαχειριστής υποδομής πρέπει να παρέχει στις σιδηροδρομικές επιχειρήσεις που εκτελούν τις σιδηροδρομικές υπηρεσίες σχέδιο σταδιακής εφαρμογής, εφόσον ο ρυθμιστικός φορέας απαιτεί τέτοιο σχέδιο σταδιακής εφαρμογής, σύμφωνα με το οποίο τα τέλη τους ενδέχεται να αυξηθούν σημαντικά μετά από επανεξέταση της εφαρμογής των υφιστάμενων τρόπων υπολογισμού.

               (19)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 62 παράγραφος 1 της οδηγίας 2012/34/ΕΕ,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός καθορίζει τους τρόπους υπολογισμού του κόστους που προκύπτει απευθείας από τη λειτουργία των σιδηροδρομικών υπηρεσιών, με σκοπό τον καθορισμό των τελών για την ελάχιστη δέσμη πρόσβασης και για την πρόσβαση σε υποδομή που συνδέει εγκαταστάσεις για την παροχή υπηρεσιών σύμφωνα με το άρθρο 31 παράγραφος 3 της οδηγίας 2012/34/ΕΕ.
   2.   Ο παρών κανονισμός εφαρμόζεται με την επιφύλαξη των διατάξεων που αφορούν τη χρηματοδότηση των υποδομών ή την ισοσκέλιση των εσόδων και των εξόδων του διαχειριστή υποδομής που προβλέπεται στο άρθρο 8 της οδηγίας 2012/34/ΕΕ.
   Άρθρο 2
   Ορισμοί
   Για τους σκοπούς του παρόντος κανονισμού, νοείται ως:
   1)   «άμεσο κόστος»: το κόστος που προκύπτει απευθείας από τη λειτουργία σιδηροδρομικής υπηρεσίας·
   2)   «άμεσο μοναδιαίο κόστος»: το άμεσο κόστος ανά συρμοχιλιόμετρο, οχηματοχιλιόμετρο, μεικτό τόνο ανά χιλιόμετρο αμαξοστοιχίας ή ο συνδυασμός αυτών·
   3)   «κέντρο κόστους»: επιχειρηματική μονάδα στο πλαίσιο του λογιστικού συστήματος του διαχειριστή υποδομής στην οποία κατανέμεται το κόστος για τον άμεσο ή έμμεσο καταλογισμό του σε εμπορεύσιμη υπηρεσία.
   Άρθρο 3
   Άμεσο κόστος για ολόκληρο το δίκτυο
   1.   Το άμεσο κόστος για ολόκληρο το δίκτυο υπολογίζεται ως η διαφορά μεταξύ, αφενός, του κόστους παροχής υπηρεσιών για την ελάχιστη δέσμη πρόσβασης και για την πρόσβαση σε υποδομή που συνδέει εγκαταστάσεις για την παροχή υπηρεσιών και, αφετέρου, των μη επιλέξιμων δαπανών που αναφέρονται στο άρθρο 4.
   2.   Τα κράτη μέλη μπορούν να αποφασίσουν να εφαρμόζει ο διαχειριστής υποδομής το κόστος αποδοτικής παροχής υπηρεσίας για τον υπολογισμό του άμεσου κόστους για ολόκληρο το δίκτυο που προβλέπεται στην παράγραφο 1.
   3.   Οι αξίες των περιουσιακών στοιχείων που χρησιμοποιούνται για τον υπολογισμό του άμεσου κόστους για ολόκληρο το δίκτυο βασίζονται σε ιστορικές αξίες ή, εφόσον δεν είναι διαθέσιμες ή οι αξίες είναι χαμηλότερες, σε τρέχουσες τιμές. Οι ιστορικές αξίες των στοιχείων του ενεργητικού βασίζονται στα καταβληθέντα ποσά και τεκμηριώνονται από τον διαχειριστή υποδομής κατά την απόκτηση αυτών των περιουσιακών στοιχείων. Σε περίπτωση ελάφρυνσης χρέους, όταν μέρος ή το σύνολο των χρεών του διαχειριστή υποδομής έχει αναλάβει άλλος φορέας, ο διαχειριστής υποδομής κατανέμει το σχετικό τμήμα της ελάφρυνσης του χρέους στη μείωση των αξιών των περιουσιακών στοιχείων και στην αντίστοιχη του άμεσου κόστους για ολόκληρο το δίκτυο. Κατά παρέκκλιση από την πρώτη περίοδο, ο διαχειριστής της υποδομής επιτρέπεται να βασίζεται σε αξίες, όπως οι εκτιμώμενες αξιών ή οι τρέχουσες αξίες ή οι αξίες αντικατάστασης, εφόσον είναι δυνατή η μέτρησή των αξιών αυτών με διαφανή, άρτιο και αντικειμενικό τρόπο και να αιτιολογείται δεόντως στον ρυθμιστικό φορέα.
   4.   Με την επιφύλαξη του άρθρου 4 και εάν ο διαχειριστής υποδομής μπορεί να μετρήσει και να αποδείξει με διαφανή, άρτιο και αντικειμενικό τρόπο βασιζόμενος, μεταξύ άλλων, στη βέλτιστη διεθνή πρακτική ότι το κόστος προκύπτει απευθείας από τη λειτουργία σιδηροδρομικής υπηρεσίας, ο διαχειριστής υποδομής επιτρέπεται να συμπεριλάβει στον υπολογισμό του άμεσου κόστους για ολόκληρο το δίκτυο τις ακόλουθες συγκεκριμένες δαπάνες:

               α)

               το κόστος του προσωπικού που είναι αναγκαίο για να διατηρείται ανοικτό συγκεκριμένο τμήμα γραμμής, εάν αιτών ζητεί να λειτουργεί ειδική προγραμματισμένη σιδηροδρομική υπηρεσία εκτός του κανονικού ωραρίου λειτουργίας της γραμμής αυτής·

               β)

               το μέρος του κόστους των στοιχείων υποδομής, στα οποία συμπεριλαμβάνονται οι αλλαγές τροχιάς και οι διασταυρώσεις, που υπόκειται σε φθορά λόγω της σιδηροδρομικής υπηρεσίας·

               γ)

               το μέρος του κόστους για την ανακαίνιση και τη συντήρηση του εναέριου καλωδίου ή της σιδηροτροχιάς τροφοδοσίας ή και των δύο, και του φέροντος εξοπλισμού εναέριας γραμμής, το οποίο προκύπτει απευθείας από τη λειτουργία σιδηροδρομικών υπηρεσιών·

               δ)

               το κόστος του προσωπικού που απαιτείται για την εκπόνηση της κατανομής των χρονοδιαδρόμων και του πίνακα δρομολογίων εφόσον προκύπτει απευθείας από τη λειτουργία σιδηροδρομικής υπηρεσίας.

         5.   Το κόστος που χρησιμοποιείται για τον υπολογισμό δυνάμει του παρόντος άρθρου βασίζεται σε πληρωμές που έχει πραγματοποιήσει ή προβλέπει ο διαχειριστής υποδομής. Η μέτρηση ή η πρόβλεψη του κόστους που υπολογίζεται βάσει του παρόντος άρθρου πραγματοποιείται με βάση τα στοιχεία της ίδιας χρονικής περιόδου.
   Άρθρο 4
   Μη επιλέξιμο κόστος
   1.   Ο διαχειριστής υποδομής δεν περιλαμβάνει στον υπολογισμό του άμεσου κόστους για ολόκληρο το δίκτυο, συγκεκριμένα, τα ακόλουθα είδη κόστους:

               α)

               πάγιο κόστος που σχετίζεται με την παροχή τμήματος γραμμής το οποίο αναλαμβάνει ο διαχειριστής υποδομής ακόμη και όταν δεν υπάρχει κίνηση αμαξοστοιχιών·

               β)

               κόστος που δεν σχετίζεται με πληρωμές που πραγματοποιεί ο διαχειριστής υποδομής. Κόστος ή κέντρα κόστους που δεν σχετίζονται άμεσα με την παροχή της ελάχιστης δέσμης πρόσβασης ή με την παροχή πρόσβασης σε υποδομή σύνδεσης εγκαταστάσεων για την παροχή υπηρεσιών·

               γ)

               κόστος για την αγορά, την πώληση, την κατεδάφιση, την απολύμανση, την εκ νέου καλλιέργεια ή τη μίσθωση γαιών ή άλλων πάγιων στοιχείων του ενεργητικού·

               δ)

               γενικά έξοδα για ολόκληρο το δίκτυο, συμπεριλαμβανομένων των μισθών και των συντάξεων·

               ε)

               χρηματοδοτικές δαπάνες·

               στ)

               κόστος που σχετίζεται με την τεχνολογική πρόοδο ή την παλαιότητα·

               ζ)

               κόστος άυλων περιουσιακών στοιχείων·

               η)

               κόστος παρατρόχιων αισθητήρων, παρατρόχιου εξοπλισμού επικοινωνίας και εξοπλισμού σηματοδότησης εάν δεν προκύπτει απευθείας από τη λειτουργία σιδηροδρομικής υπηρεσίας.

               θ)

               κόστος πληροφόρησης για τον μη παρατρόχιο εξοπλισμό επικοινωνίας ή τον τηλεπικοινωνιακό εξοπλισμό·

               ι)

               κόστος σχετικό με μεμονωμένα περιστατικά ανωτέρας βίας, ατυχήματα και διακοπές παροχής υπηρεσίας, με την επιφύλαξη του άρθρου 35 της οδηγίας 2012/34/ΕΕ·

               ια)

               κόστος ηλεκτρολογικού εξοπλισμού για την παροχή ηλεκτροκίνησης εάν δεν προκύπτει απευθείας από τη λειτουργία σιδηροδρομικής υπηρεσίας. Στο άμεσο κόστος λειτουργίας των σιδηροδρομικών υπηρεσιών στις οποίες δεν χρησιμοποιείται ηλεκτρολογικός εξοπλισμός παροχής ρεύματος δεν επιτρέπεται να περιλαμβάνεται το κόστος χρήσης ηλεκτρολογικού εξοπλισμού για την παροχή ηλεκτροκίνησης·

               ιβ)

               κόστος σχετικό με την παροχή των πληροφοριών που αναφέρονται στο παράρτημα II σημείο 1 στοιχείο στ) της οδηγίας 2012/34/ΕΕ, εκτός αν προκύπτουν απευθείας από τη λειτουργία σιδηροδρομικής υπηρεσίας·

               ιγ)

               διοικητικό κόστος που προκύπτει από τα συστήματα διαφοροποιημένων τελών που αναφέρονται στα άρθρα 31 παράγραφος 5 και 32 παράγραφος 4 της οδηγίας 2012/34/ΕΕ·

               ιδ)

               αποσβέσεις που δεν καθορίζονται με βάση την πραγματική φθορά της υποδομής λόγω λειτουργίας σιδηροδρομικής υπηρεσίας·

               ιε)

               το μέρος του κόστους συντήρησης και ανακαίνισης των δημόσιων υποδομών που δεν προκύπτουν απευθείας από τη λειτουργία σιδηροδρομικής υπηρεσίας.

         2.   Εάν ο διαχειριστής υποδομής έλαβε χρηματοδότηση για επενδύσεις σε συγκεκριμένες υποδομές την οποία δεν είναι υποχρεωμένος να εξοφλήσει και εφόσον οι εν λόγω επενδύσεις λαμβάνονται υπόψη για τον υπολογισμό του άμεσου κόστους, το κόστος των επενδύσεων αυτών δεν αυξάνει το ύψος των τελών, με την επιφύλαξη του άρθρου 32 της οδηγίας 2012/34/ΕΕ.
   3.   Η μέτρηση ή η πρόβλεψη κόστους μη συμπεριλαμβανόμενου στον υπολογισμό δυνάμει του παρόντος άρθρου βασίζεται στη χρονική περίοδο που αναφέρεται στο άρθρο 3 παράγραφος 5.
   Άρθρο 5
   Υπολογισμός και διαμόρφωση των τιμών άμεσου μοναδιαίου κόστους
   1.   Ο διαχειριστής υποδομής υπολογίζει το μέσο άμεσο μοναδιαίο κόστος για το σύνολο του δικτύου διαιρώντας το άμεσο κόστος για ολόκληρο το δίκτυο διά του συνολικού αριθμού οχηματοχιλιομέτρων, συρμοχιλιομέτρων ή χιλιομέτρων μεικτών τόνων που προβλέπονται ή εκτελούνται πραγματικά.
   Εναλλακτικά, εάν ο διαχειριστής υποδομής αποδείξει στον ρυθμιστικό φορέα που αναφέρεται στο άρθρο 55 της οδηγίας 2012/34/ΕΕ ότι οι τιμές ή οι παράμετροι που αναφέρονται στην παράγραφο 2 διαφέρουν αισθητά σε διαφορετικά τμήματα του δικτύου του, και αφού υποδιαιρέσει το δίκτυό του σε διαφορετικά τμήματα, ο διαχειριστής υποδομής υπολογίζει το μέσο άμεσο μοναδιαίο κόστος για τα τμήματα του δικτύου του διαιρώντας το άμεσο κόστος για τα τμήματα διά του συνολικού αριθμού οχηματοχιλιομέτρων, συρμοχιλιομέτρων ή χιλιομέτρων μεικτών τόνων που προβλέπονται ή εκτελούνται πραγματικά. Η περίοδος πρόβλεψης ενδέχεται να καλύπτει πολλά έτη.
   Για τον υπολογισμό του μέσου άμεσου μοναδιαίου κόστους, ο διαχειριστής υποδομής μπορεί να χρησιμοποιήσει συνδυασμό των οχηματοχιλιομέτρων, των συρμοχιλιομέτρων ή των χιλιομέτρων μεικτών τόνων, υπό τον όρο ότι με αυτή τη μέθοδο υπολογισμού δεν μεταβάλλεται η άμεση σχέση αιτιώδους συνάφειας με τη λειτουργία της σιδηροδρομικής υπηρεσίας. Με την επιφύλαξη του άρθρου 3 παράγραφος 3, ο διαχειριστής υποδομής επιτρέπεται να εφαρμόσει το πραγματικό ή το προβλεπόμενο κόστος.
   2.   Τα κράτη μέλη δύνανται να επιτρέπουν στον διαχειριστή υποδομής να αυξομειώνει το μέσο άμεσο μοναδιαίο κόστος ώστε να λαμβάνει υπόψη τα διάφορα επίπεδα φθοράς που προκαλούνται στις υποδομές σύμφωνα με μία ή περισσότερες από τις ακόλουθες παραμέτρους:

               α)

               μήκος αμαξοστοιχίας και/ή αριθμός οχημάτων στην αμαξοστοιχία·

               β)

               μάζα της αμαξοστοιχίας·

               γ)

               τύπος οχήματος, ιδίως η μη αναρτημένη μάζα·

               δ)

               ταχύτητα αμαξοστοιχίας·

               ε)

               ελκτική ισχύς της κινητήριας μονάδας·

               στ)

               βάρος επί του άξονα και/ή αριθμός αξόνων·

               ζ)

               καταγραφείσες επιπεδώσεις τροχού ή αποτελεσματική χρήση του εξοπλισμού προστασίας από διολίσθηση των τροχών·

               η)

               διαμήκης ακαμψία των οχημάτων και οριζόντιες δυνάμεις που έχουν αντίκτυπο στην τροχιά·

               θ)

               κατανάλωση και μέτρηση της ηλεκτρικής ισχύος ή δυναμική των παντογράφων ή των συνδετήρων ηλεκτρικής επαφής ως παράμετρος για τη χρέωση της φθοράς των εναέριων καλωδίων ή του ηλεκτρικού τροχιόδρομου·

               ι)

               παράμετροι τροχιάς, ιδίως των ακτινών καμπύλης·

               ια)

               κάθε άλλη παράμετρος σχετιζόμενη με το κόστος εφόσον ο διαχειριστής υποδομής μπορεί να αποδείξει στον ρυθμιστικό φορέα ότι η τιμή κάθε παραμέτρου, συμπεριλαμβανομένης της διακύμανσης κάθε σημαντικής παραμέτρου, μετριέται και καταγράφεται με αντικειμενικό τρόπο.

         3.   Η διαμόρφωση του άμεσου μοναδιαίου κόστους δεν επιφέρει αύξηση του άμεσου κόστους για ολόκληρο το δίκτυο, που αναφέρεται στο άρθρο 3 παράγραφος 1.
   4.   Πρόσθετες δαπάνες από εκτροπή, προγραμματισμένη ή μη, αμαξοστοιχιών υπ' ευθύνη του διαχειριστή υποδομής δεν περιλαμβάνονται στο άμεσο κόστος που προκύπτει από τη λειτουργία των εν λόγω σιδηροδρομικών υπηρεσιών. Η πρώτη περίοδος δεν εφαρμόζεται εάν ο διαχειριστής υποδομής επιστρέφει στη σιδηροδρομική επιχείρηση αυτές τις πρόσθετες δαπάνες στις οποίες προέβη ή εάν η εκτροπή προέκυψε από διαδικασία συντονισμού, σύμφωνα με το άρθρο 46 της οδηγίας 2012/34/ΕΕ.
   5.   Ο συνολικός αριθμός οχηματοχιλιομέτρων, συρμοχιλιομέτρων, χιλιομέτρων μεικτών τόνων ή του συνδυασμού αυτών που χρησιμοποιείται για τους σκοπούς των υπολογισμών δυνάμει του παρόντος άρθρου μετριέται ή προβλέπεται με βάση την περίοδο αναφοράς που αναφέρεται στο άρθρο 3 παράγραφος 5.
   Άρθρο 6
   Μοντελοποίηση του κόστους
   Κατά παρέκκλιση από το άρθρο 3 παράγραφος 1 και από το πρώτο εδάφιο του άρθρου 5 παράγραφος 1, ο διαχειριστής υποδομής επιτρέπεται να υπολογίζει το άμεσο μοναδιαίο κόστος με οικονομετρικά ή τεχνικά μοντέλα κόστους, υπό την προϋπόθεση ότι μπορεί να αποδείξει στον ρυθμιστικό φορέα ότι στο άμεσο μοναδιαίο κόστος περιλαμβάνεται μόνον το άμεσο κόστος που προκύπτει από τη λειτουργία σιδηροδρομικής υπηρεσίας και, ιδίως, ότι δεν περιλαμβάνεται καμία από τις δαπάνες που αναφέρονται στο άρθρο 4. Ο ρυθμιστικός φορέας μπορεί να ζητήσει από τον διαχειριστή υποδομής να υπολογίζει για λόγους σύγκρισης το άμεσο μοναδιαίο κόστος σύμφωνα με το άρθρο 3 παράγραφος 1 και το άρθρο 5 παράγραφος 1 ή με μοντελοποίηση του κόστους σύμφωνα με την πρώτη φράση.
   Άρθρο 7
   Απλουστευμένος έλεγχος
   1.   Εάν το άμεσο κόστος για ολόκληρο το δίκτυο που αναφέρεται στο άρθρο 3 παράγραφος 1 ή το άμεσο κόστος που υπολογίζεται με βάση τη μοντελοποίηση που αναφέρεται στο άρθρο 6 πολλαπλασιαζόμενο επί τον αριθμό συρμοχιλιομέτρων, των οχηματοχιλιομέτρων και/ή των χιλιομέτρων μεικτών τόνων, που διανύθηκαν κατά την περίοδο αναφοράς αντιστοιχεί είτε σε λιγότερο του 15 % του συνολικού κόστους συντήρησης και ανακαίνισης, είτε σε λιγότερο του 10 % του αθροίσματος του κόστους συντήρησης και ανακαίνισης και του 20 % του κόστους ανακαίνισης, ο ρυθμιστικός φορέας μπορεί να διενεργήσει τον έλεγχο που προβλέπεται στο άρθρο 56 παράγραφος 2 της οδηγίας 2012/34/ΕΕ για τον απλουστευμένο υπολογισμό του άμεσου κόστους για ολόκληρο το δίκτυο. Τα κράτη μέλη μπορούν να αποφασίσουν να διπλασιάσουν κατ' ανώτατο όριο τα ποσοστά που αναφέρονται στην παρούσα παράγραφο ως προς τις αναφερόμενες τιμές.
   2.   Ο ρυθμιστικός φορέας δύναται να δεχτεί τον υπολογισμό του μέσου άμεσου μοναδιαίου κόστους που αναφέρεται στο άρθρο 5 παράγραφος 1 και το αυξομειούμενο μέσο άμεσο μοναδιαίο κόστος που αναφέρεται στο άρθρο 5 παράγραφος 2 και/ή στην αναφερόμενη στο άρθρο 6 μοντελοποίηση που υπόκειται σε απλουστευμένο έλεγχο κατά την παράγραφο 1 του παρόντος άρθρου, εάν το μέσο άμεσο κόστος ανά συρμοχιλιόμετρο αμαξοστοιχίας 1 000 τόνων δεν υπερβαίνει τα 2 ευρώ (σε τιμές και συναλλαγματικές ισοτιμίες του 2005, με τη χρήση κατάλληλου δείκτη τιμών).
   3.   Οι απλουστευμένοι έλεγχοι που αναφέρονται στις παραγράφους 1 και 2 εφαρμόζονται ανεξάρτητα ο ένας από τον άλλο. Οι απλουστευμένοι έλεγχοι εφαρμόζονται με την επιφύλαξη του άρθρου 31 ή του άρθρου 56 της οδηγίας 2012/34/ΕΕ.
   4.   Ο ρυθμιστικός φορέας καθορίζει όλες τις λεπτομέρειες του απλουστευμένου ελέγχου.
   Άρθρο 8
   Επανεξέταση του υπολογισμού
   Ο διαχειριστής υποδομής επικαιροποιεί τακτικά τη μέθοδο υπολογισμού του οικείου άμεσου κόστους, λαμβάνοντας υπόψη, μεταξύ άλλων, τη βέλτιστη διεθνή πρακτική.
   Άρθρο 9
   Μεταβατικές διατάξεις
   Ο διαχειριστής υποδομής υποβάλλει την οικεία μέθοδο υπολογισμού του άμεσου κόστους στον ρυθμιστικό φορέα και, κατά περίπτωση, του υποβάλλει σχέδιο σταδιακής εφαρμογής το αργότερο στις 3 Ιουλίου 2017.
   Άρθρο 10
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Αυγούστου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιουνίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 14.12.2012, σ. 32.

      (2)  Η μελέτη CATRIN παρέχει συνοπτική εικόνα των διάφορων μελετών όσον αφορά τα χαρακτηριστικά της υποδομής που χρησιμοποιούνται σε οικονομετρικές μελέτες κόστους των σιδηροδρόμων επτά διαχειριστών υποδομής της ΕΕ. Έξι από τους επτά διαχειριστές υποδομής δεν έκριναν τη διαχείριση της κυκλοφορίας ή τη σηματοδότηση σημαντικό χαρακτηριστικό για τις οικονομετρικές μελέτες κόστους (βλέπε πίνακα 13 παραδοτέο 1 μελέτη CATRIN, σ. 40).

      (3)  Απόφαση του Δικαστηρίου στην υπόθεση Επιτροπή κατά Πολωνίας, C-512/10, ECLI:EU:C:2013:338, σκέψεις 82, 83 και 84.

      (4)  Παραδοτέο D1 της μελέτης CATRIN, η οποία συντονίστηκε από το VTI, Μάρτιος 2008, σ. 37-54 και σ. 82-84.

      (5)  Έργο GRACE που συντονίζεται από το Πανεπιστήμιο του Leeds, παραδοτέο D7 «Generalisation of marginal social cost estimates», σ. 22, 23.


title: Εκτελεστικός κανονισμός (ΕΕ) 2015/1596 της Επιτροπής, της 21ης Σεπτεμβρίου 2015, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Montes de Toledo (ΠΟΠ)]

text:
               24.9.2015

               EL

               Επίσημη Εφημερίδα της Ευρωπαϊκής Ένωσης

               L 248/40

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1596 ΤΗΣ ΕΠΙΤΡΟΠΉΣ
   της 21ης Σεπτεμβρίου 2015
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Montes de Toledo (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΚ) αριθ. 1151/2012, η Επιτροπή εξέτασε την αίτηση της Ισπανίας για την έγκριση τροποποίησης των προδιαγραφών της προστατευόμενης ονομασίας προέλευσης «Montes de Toledo», η οποία καταχωρίστηκε δυνάμει του κανονισμού (ΕΚ) αριθ. 1187/2000 της Επιτροπής (2) και όπως τροποποιήθηκε με τον κανονισμό (ΕΕ) αριθ. 593/2010 (3).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευτεί στην Επίσημη Εφημερίδα της Ευρωπαϊκής Ένωσης και αφορά την ονομασία «Montes de Toledo» (ΠΟΠ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Σεπτεμβρίου 2015.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 1187/2000 της Επιτροπής, της 5ης Ιουνίου 2000, για τη συμπλήρωση του παραρτήματος του κανονισμού (ΕΚ) αριθ. 2400/96 σχετικά με την εγγραφή ορισμένων ονομασιών στο «Μητρώο των προστατευομένων ονομασιών προελεύσεως και των προστατευομένων γεωγραφικών ενδείξεων» το οποίο προβλέπεται στον κανονισμό (ΕΟΚ) αριθ. 2081/92 του Συμβουλίου σχετικά με την προστασία των γεωγραφικών ενδείξεων και των ονομασιών προελεύσεως των γεωργικών προϊόντων και των τροφίμων (ΕΕ L 133 της 6.6.2000, σ. 19).

      (3)  Κανονισμός (ΕΕ) αριθ. 593/2010 της Επιτροπής, της 6ης Ιουλίου 2010, για την έγκριση μη ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Montes de Toledo (ΠΟΠ)] (ΕΕ L 172 της 7.7.2010, σ. 1).

      (4)  ΕΕ C 147 της 5.5.2015, σ. 16.


title: Εκτελεστικός κανονισμός (ΕΕ) 2016/473 της Επιτροπής, της 31 Μαρτίου 2016, για την 244η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               1.4.2016

               EL

               Επίσημη Εφημερίδα της Ευρωπαϊκής Ένωσης

               L 85/30

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/473 ΤΗΣ ΕΠΙΤΡΟΠΉΣ
   της 31 Μαρτίου 2016
   για την 244η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Στις 28 Μαρτίου 2016 η Επιτροπή Κυρώσεων του Συμβουλίου Ασφαλείας των Ηνωμένων Εθνών (ΣΑΗΕ) αποφάσισε να προσθέσει ένα φυσικό πρόσωπο στον κατάλογο προσώπων, ομάδων και οντοτήτων στα οποία πρέπει να εφαρμοστεί η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να επικαιροποιηθεί ανάλογα.

               (3)

               Ο παρών κανονισμός θα πρέπει να τεθεί αμέσως σε ισχύ, ώστε να διασφαλιστεί η αποτελεσματικότητα των μέτρων που προβλέπονται σε αυτόν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαρτίου 2016.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Στο παράρτημα I του κανονισμού (ΕΚ) αριθ. 881/2002 η παρακάτω εγγραφή προστίθεται υπό τον τίτλο «Φυσικά πρόσωπα»:

         «Nayef Salam Muhammad Ujaym Al-Hababi [γνωστός και ως α) Nayf Salam Muhammad Ujaym al-Hababi, β) Faruq al-Qahtani, γ) Faruq al-Qatari, δ) Farouq al-Qahtani al Qatari, ε) Sheikh Farooq al-Qahtani, στ) Shaykh Imran Farouk, ζ) Sheikh Faroq al-Qatari]. Ημερομηνία γέννησης: α) 1981, β) περί το 1980. Τόπος γέννησης: Σαουδική Αραβία. Ιθαγένεια: α) Σαουδική Αραβία, β) Κατάρ. Αριθ. διαβατηρίου: 592667 (διαβατήριο Κατάρ, που εκδόθηκε στις 3 Μαΐου 2007). Διεύθυνση: Αφγανιστάν (από το 2009). Ημερομηνία κατονομασίας που αναφέρεται στο άρθρο 7δ παράγραφος 2 στοιχείο θ): 28.3.2016.»


title: Εκτελεστικός κανονισμός (ΕΕ) 2015/135 της Επιτροπής, της 28ης Ιανουαρίου 2015 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               29.1.2015

               EL

               Επίσημη Εφημερίδα της Ευρωπαϊκής Ένωσης

               L 23/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/135 ΤΗΣ ΕΠΙΤΡΟΠΉΣ
   της 28ης Ιανουαρίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιανουαρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  362,8

                  MA

                  99,0

                  TR

                  128,7

                  ZZ

                  196,8

                  0707 00 05

                  JO

                  229,9

                  TR

                  192,7

                  ZZ

                  211,3

                  0709 91 00

                  EG

                  122,4

                  ZZ

                  122,4

                  0709 93 10

                  EG

                  165,4

                  MA

                  226,4

                  TR

                  233,5

                  ZZ

                  208,4

                  0805 10 20

                  EG

                  47,9

                  IL

                  78,7

                  MA

                  55,0

                  TN

                  52,5

                  TR

                  77,7

                  ZZ

                  62,4

                  0805 20 10

                  IL

                  148,1

                  MA

                  90,6

                  ZZ

                  119,4

                  0805 20 30, 0805 20 50, 0805 20 70, 0805 20 90

                  EG

                  74,4

                  IL

                  100,6

                  MA

                  133,5

                  TR

                  126,1

                  ZZ

                  108,7

                  0805 50 10

                  TR

                  56,2

                  ZZ

                  56,2

                  0808 10 80

                  BR

                  59,3

                  CL

                  89,3

                  MK

                  26,7

                  US

                  161,6

                  ZZ

                  84,2

                  0808 30 90

                  CL

                  316,1

                  US

                  138,7

                  ZZ

                  227,4

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/1597 της Επιτροπής, της 23ης Σεπτεμβρίου 2015, σχετικά με παρέκκλιση από τον εκτελεστικό κανονισμό (ΕΕ) αριθ. 615/2014 όσον αφορά την καταληκτική ημερομηνία για την πληρωμή της πρώτης δόσης της προκαταβολής που πρέπει να καταβληθεί στις δικαιούχους οργανώσεις στην Ελλάδα στο πλαίσιο των προγραμμάτων εργασίας στον τομέα του ελαιολάδου και των επιτραπέζιων ελιών για το έτος 2015

text:
               24.9.2015

               EL

               Επίσημη Εφημερίδα της Ευρωπαϊκής Ένωσης

               L 248/41

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1597 ΤΗΣ ΕΠΙΤΡΟΠΉΣ
   της 23ης Σεπτεμβρίου 2015
   σχετικά με παρέκκλιση από τον εκτελεστικό κανονισμό (ΕΕ) αριθ. 615/2014 όσον αφορά την καταληκτική ημερομηνία για την πληρωμή της πρώτης δόσης της προκαταβολής που πρέπει να καταβληθεί στις δικαιούχους οργανώσεις στην Ελλάδα στο πλαίσιο των προγραμμάτων εργασίας στον τομέα του ελαιολάδου και των επιτραπέζιων ελιών για το έτος 2015
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 31 σημείο β),
   Εκτιμώντας τα ακόλουθα:

               (1)

               Σύμφωνα με το άρθρο 7 παράγραφος 1 του κατ' εξουσιοδότηση κανονισμού (ΕΕ) αριθ. 611/2014 της Επιτροπής (2), η πρώτη τριετής περίοδος των προγραμμάτων εργασίας για τη στήριξη του τομέα του ελαιολάδου και των επιτραπέζιων ελιών που αναφέρεται στο άρθρο 29 παράγραφος 1 του κανονισμού (ΕΕ) αριθ. 1308/2013 άρχισε την 1η Απριλίου 2015.

               (2)

               Σύμφωνα με το άρθρο 3 παράγραφος 2 του εκτελεστικού κανονισμού (ΕΕ) αριθ. 615/2014 της Επιτροπής (3), τα κράτη μέλη πρέπει να καταβάλουν μια πρώτη δόση της προκαταβολής στις δικαιούχους οργανώσεις όσον αφορά το πρώτο έτος εφαρμογής των εγκεκριμένων προγραμμάτων εργασίας έως τις 31 Μαΐου 2015. Όπως αναφέρεται στο άρθρο 4 παράγραφος 1 του εν λόγω κανονισμού, οι προκαταβολές αυτές καταβάλλονται μόνο εάν η δικαιούχος οργάνωση καταθέσει εγγύηση.

               (3)

               Στην Ελλάδα, οι τρέχουσες οικονομικές και τραπεζικές προϋποθέσεις έχουν θέσει σε στασιμότητα ορισμένα εγκεκριμένα προγράμματα εργασίας, καθώς οι δικαιούχοι οργανώσεις τους δεν ήταν σε θέση να υποβάλουν εγκαίρως τις απαιτούμενες εγγυήσεις. Ως εκ τούτου, η Ελλάδα δεν ήταν σε θέση να τους καταβάλει την πρώτη δόση έως τις 31 Μαΐου 2015.

               (4)

               Λαμβανομένης υπόψη αυτής της κατάστασης και για να καταστεί δυνατή η εφαρμογή όλων των εγκεκριμένων προγραμμάτων εργασίας, είναι αναγκαίο να προβλεφθεί παρέκκλιση από το άρθρο 3 παράγραφος 2 του εκτελεστικού κανονισμού (ΕΕ) αριθ. 615/2014, προκειμένου να μπορέσει η Ελλάδα να καταβάλει τη σχετική αρχική δόση έως τις 15 Οκτωβρίου 2015.

               (5)

               Για τους σκοπούς της ταχείας εφαρμογής, ο παρών κανονισμός θα πρέπει να αρχίσει να ισχύει την επομένη της δημοσίευσής του,

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για την Ελλάδα και για το έτος 2015, η καταληκτική ημερομηνία που αναφέρεται στο άρθρο 3 παράγραφος 2 πρώτο εδάφιο του εκτελεστικού κανονισμού (ΕΕ) αριθ. 615/2014 είναι η 15η Οκτωβρίου 2015.
   Άρθρο 2
   Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Σεπτεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κατ' εξουσιοδότηση κανονισμός (ΕΕ) αριθ. 611/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών (ΕΕ L 168 της 7.6.2014, σ. 55).

      (3)  Εκτελεστικός κανονισμός (ΕΕ) αριθ. 615/2014 της Επιτροπής, της 6ης Ιουνίου 2014, για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών (ΕΕ L 168 της 7.6.2014, σ. 95).